Khairy dilantik salah seorang naib presiden Perhimpunan Kesihatan Dunia ke-75

KUALA LUMPUR, 23 Mei- Menteri Kesihatan, Khairy Jamaluddin telah dilantik sebagai seorang daripada lima naib presiden Perhimpunan Kesihatan Dunia ke-75 yang sedang berlangsung di Geneva, Switzerland.Beliau dilantik bersama-sama calon yang mewakili empat negara lain iaitu Bulgaria, Indonesia, Togo dan Amerika Syarikat.Video pengumuman itu telah dikongsikan oleh Menteri Kesihatan itu kepada media tempatan, malam tadi.

(Khairy (kanan) bersama Ketua Pengarah Kesihatan, Tan Sri Dr Noor Hisham Abdullah (kiri) mewakili Malaysia pada Perhimpunan Kesihatan Sedunia (WHA) di Geneva, Swizerland /twitter Khairy)

Sementara itu Penasihat kepada Menteri Kesihatan, Dimishtra Sittampalam dalam ciapannya mengesahkan pelantikan Khairy.“Khairy akan mewakili wilayah Pasifik Barat yang terdiri daripada 37 buah negara dan mewakili satu perempat daripada populasi dunia,” katanya - BERNAMA


Pencerobohan di Palestin, isu kemanusiaan sejagat- Idris

SEPANG, 23 Mei- Pencerobohan di Palestin bukan hanya isu agama, tetapi ia merupakan isu kemanusiaan sejagat tanpa mengira agama, bangsa dan negara.Menteri di Jabatan Perdana Menteri (Hal Ehwal Agama), Datuk Idris Ahmad berkata Malaysia akan terus memberi sokongan dan dokongan tidak berbelah terhadap permasalahan itu sama ada daripada segi politik,ekonomi dan moral.Ujarnya, solidiriti itu dibuktikan dengan pendirian teguh negara untuk tidak mengadakan sebarang hubungan diplomatik dengan negara haram Israel.

(Datuk Idris Ahmad merasmikan Majlis Penutup Sidang Kemuncak Ulama Islam Mengenai Perpaduan Sebagai Asas Pembebasan Masjidil Aqsa, di Sepang)

"Usaha membebaskan Al-Quds daripada penjajahan Israel bukan sahaja tanggungjawab rakyat Palestin dan bangsa Arab tetapi tanggungjawab seluruh umat Islam," katanya semasa berucap di Majlis Penutup Sidang Kemuncak Ulama Islam Mengenai Perpaduan Sebagai Asas Pembebasan Masjidil Aqsa, di Sepang .Persidangan selama tiga hari itu yang bermula Jumaat lepas dianjurkan Yayasan MyAQSA dan Yayasan Dakwah Islamiah Malaysia dan dihadiri kira-kira 200 ulama dari dalam dan luar negara.

(Persidangan Ulama Islam Mengenai Perpaduan Sebagai Asas Pembebasan Masjidil Aqsa, di Sepang)

Dalam Sidang Kemuncak Ulama Islam 2022 turut mengesyorkan agar kajian dibuat terhadap fatwa yang melarang umat Islam melawat Masjid Al-Aqsa kerana kawasan itu termasuk dalam jajahan Israel.Pengerusi Jawatankuasa Program, Datuk Dr Mohd Khairuddin Aman Razali berkata cadangan itu merupakan antara 24 resolusi yang dicapai menerusi persidangan itu.“Orang Islam Al-Aqsa sangat memerlukan sokongan moral daripada orang Islam sedunia. Kita mengajak untuk menyemak kembali fatwa yang tidak menggalakkan umat Islam datang ke bumi Al-Aqsa atas alasan ia satu pengiktirafan diplomatik terhadap penjajahan Zionis.”Dengan perkembangan semasa ketika umat Islam di Al-Aqsa memerlukan sokongan dunia, kita mengajak untuk dikaji semula fatwa itu berdasarkan kepada perubahan dan keadaan semasa,” katanya kepada pemberita.Sidang kemuncak itu turut bersetuju menerbitkan sebuah ensiklopedia khas berkaitan Palestin yang antara lain berfungsi memaparkan maklumat ilmiah berkaitan sejarah dan perjuangan Palestin.Beliau berkata penerbitan ensiklopedia oleh para ulama juga amat perlu berikutan terdapat usaha untuk menyalurkan maklumat salah mengenai Palestin di peringkat dunia.Resolusi lain termasuk menggalakkan penggunaan media sosial oleh masyarakat seluruh dunia untuk mendedahkan kezaliman Zionis Yahudi di bumi Palestin.“Kita ajak rakyat guna media sosial semaksimum yang boleh untuk kita dedah kepincangan yang berlaku di Palestin atas dasar kemanusiaan,” katanya.


KESEDAR agih zakat RM215,307 kepada MAIK

GUA MUSANG, 22 Mei - Lembaga Kemajuan Kelantan Selatan (KESEDAR) menerusi anak syarikatnya iaitu KESEDAR Holding Sdn. Bhd. (KHSB) serta syarikat subsidiari mengagihkan bantuan zakat berjumlah RM215,307 kepada Majlis Agama Islam Dan Adat Istiadat Melayu Kelantan (MAIK), hari ini.  Timbalan Menteri Pembangunan Luar Bandar, Datuk Seri Abdul Rahman Mohamad, berkata sumbangan zakat itu adalah salah satu usaha KESEDAR dalam membantu meringankan beban golongan asnaf di negeri Kelantan.  "KESEDAR komited dalam menunaikan tanggungjawab bagi membantu meningkatkan taraf hidup masyarakat luar bandar.  "Pada tahun lalu, KHSB juga turut mengagihkan sumbangan zakat menerusi platform yang sama iaitu berjumlah RM214,049 dan sumbangan ini membuktikan anak syarikat KESEDAR tidak memfokuskan kepada keuntungan semata-mata," kata beliau selepas Majlis Penyerahan Replika Cek kepada MAIK pada Majlis Sambutan Hari Raya Aidilfitri KESEDAR yang berlangsung di Dewan Datuk Ariffin Said, di sini hari ini.

(Timbalan Menteri Pembangunan Luar Bandar, Datuk Seri Abdul Rahman Mohamad (tiga dari kanan) menyampaikan sumbangan kepada asnaf pada Majlis Sambutan Hari Raya Aidilfitri KESEDAR)

Sumbangan diserahkan kepada wakil MAIK iaitu Penolong Pegawai Hal Ehwal Islam Masjid Razaleigh, Mohd. Amirul Fahmi Abdul Rashid. KESEDAR turut menyampaikan sumbangan zakat kepada 120 golongan asnaf yang terdiri daripada anak yatim, ibu tunggal, warga emas dan Orang Kurang Upaya (OKU) yang diraikan dalam majlis berkenaan.


ASEAN perlu bersatu, pastikan keselamatan dan kestabilan rantau

(Menteri Kanan Pertahanan, Datuk Seri Hishammuddin Tun Hussein bercakap pada sidang media selepas menyaksikan Eksesais Taming Sari Siri 21 Tahun 2022)

LANGKAWI, 22 Mei - Hubungan dua hala dan kesepakatan antara negara ASEAN perlu diperkukuhkan dalam usaha memastikan keselamatan serta kestabilan rantau ini diberikan keutamaan.Menteri Kanan Pertahanan, Datuk Seri Hishammuddin Tun Hussein berkata kesepakatan yang kukuh itu boleh menghalang negara kuasa besar memperlekehkan negara ASEAN termasuk Malaysia."Kalau sekiranya negara ASEAN, 10 negara ini dapat bersatu untuk memastikan yang menjadi keutamaan kita ialah keselamatan dan kestabilan serantau kita ini. Tak ada siapa pun sama ada Amerika Syarikat atau China, dapat memperlekehkan kita," kata beliau pada sidang media selepas menyaksikan Eksesais Taming Sari Siri 21 Tahun 2022 di perairan Selat Melaka Utara, di sini hari ini.Mengulas lanjut, Hishammuddin berkata hubungan dua hala negara ASEAN dengan negara kuasa besar mesti berterusan di samping pendekatan memperkukuh hubungan sesama negara ASEANBeliau berkata hubungan dua hala itu dapat diterjemahkan dalam tindakan proaktif seperti eksesais ketenteraan.Katanya sepanjang tahun ini sahaja, Tentera Laut Diraja Malaysia (TLDM) telah melaksanakan pelbagai eksesais khususnya di perairan Laut China Selatan serta perairan Selat Melaka."Antara eksesais Bilateral dan Multilateral yang telah dilaksanakan dan disertai oleh TLDM setakat Januari hingga Mei tahun ini ialah Passage Exercise (PASSEX) bersama Tentera Laut Jerman di Perairan Selat Melaka; PASSEX bersama Tentera Laut Perancis di Perairan Laut China Selatan; PASSEX bersama Tentera Laut Diraja Australia di Perairan Laut China Selatan."Selain itu Cobra Gold 22 bersama Australia, China, Indonesia, Jepun, Korea Selatan dan Singapura di Pattaya, Thailand; Milan 22 bersama Australia, China, Jepun, Korea Selatan dan Singapura di Visakhapatnam, India serta SHIELD bersama Australia, New Zealand, Singapura dan United Kingdom di HQIADS, PU Butterworth dan Laut China Selatan," katanya.

(Eksesais Taming Sari Siri 21 Tahun 2022 yang diadakan di perairan Selat Melaka Utara, Langkawi)

Hishammuddin berkata eksesais melibatkan penyertaan bersama negara luar itu dianggap sebagai pengiktirafan kepada kemampuan ketenteraan Malaysia selain kedudukan Malaysia yang berada di lokasi strategik di tengah negara kuasa besar.Sementara itu, dalam kenyataan yang diedarkan kepada media, Hishammuddin berkata TLDM juga akan menghantar kapal KD Lekir bagi menyertai eksesais Rim of the Pacific atau RIMPAC di Kepulauan Hawaii, Amerika Syarikat pada 29 Jun hingga 4 Ogos nanti.Beliau berkata eksesais itu merupakan eksesais maritim terbesar anjuran Tentera Laut Amerika Syarikat dan KD Lekir akan mula berlayar dari Tambatan Pangkalan TLDM Lumut pada 30 Mei ini.Mengenai Eksesais Taming Sari itu ia melibatkan 1,250 warga TLDM, Tentera Udara Diraja Malaysia (TUDM) dan Agensi Penguatkuasaan Maritim Malaysia (Maritim Malaysia) yang melibatkan 10 kapal, lima fast combat boat (FCB), tiga pesawat TLDM, tiga pesawat TUDM dan dua pesawat Maritim Malaysia.Dalam eksesais itu, penembakan dilakukan menggunakan misil EXOCET MM40 yang dilancarkan dari KD Lekir di perairan Selat Melaka Utara dan tembakan itu tepat mengenai sasaran yang berada di jarak 20 batu nautika atau 36 kilometer.Kejayaan penembakan misil yang mengenai sasaran itu bukan sahaja membuktikan keupayaan dan kepakaran warga TLDM mengendalikan aset pertahanan negara, malah turut menyerlahkan kesiapsiagaan TLDM dalam usaha memastikan perairan negara kekal selamat dan berdaulat.-BERNAMA


Garis panduan guna kenderaan mikro mobiliti bakal diumumkan

KUALA LUMPUR, 22 Mei - Kementerian Pengangkutan akan mengeluarkan garis panduan mengenai penggunaan kenderaan mikro mobiliti.Menteri Pengangkutan, Datuk Seri Dr. Wee Ka Siong, berkata pihaknya perlu mengkaji pelbagai aspek khususnya keselamatan terlebih dahulu sebelum mengambil keputusan membenarkan penggunaannya di jalan raya.

(Wee Ka Siong meninjau kerja-kerja menyelenggara ketika lawatan dan pemeriksaan mengenai kerosakan penggunaan eskalator di LRT Ampang Park)

"Garis panduan itu bila keluarkan, kita akan lihat pengecualian apa kita boleh bagi. Jadi ini membantu. Ada orang kata saya nak pakai, ada orang kata pandangan dia lain sikit, semua sepatutnya di atas jalan. Jadi kita melihat dan begitu juga golongan orang kurang upaya (OKU)", katanya.

Beliau berkata demikian dalam sidang media selepas lawatan dan pemeriksaan status lif dan eskalator di Stesen LRT Ampang Park.Antara perkara yang menjadi kajian pihaknya termasuk keberadaan Pihak Berkuasa Tempatan (PBT) dalam menyediakan kawasan yang kondusif bagi penggunaan kenderaan mikro mobiliti, dan spesifikasi kenderaan oleh agensi terlibat sekiranya ia dibenarkan berada di atas jalan raya


Projek LPB akan siap dalam tempoh lima tahun

KUCHING, 22 Mei - Pelaksanaan Fasa 2 Projek Lebuh Raya Pan Borneo (LPB) di Sarawak yang dibatalkan kerajaan sebelum ini, akan diteruskan semula.Ia dijadual siap dalam tempoh lima tahun.Menteri Kanan Kerja Raya, Datuk Seri Fadillah Yusof berkata, perincian laluan serta kontraktor, sedang dimuktamadkan.Keputusan melaksana semula Fasa 2 projek berkenaan dibuat demi kepentingan rakyat. Mengikut perancangan, kerja-kerja menyiapkan jalan penghubung Miri-Baram melalui sempadan Brunei akan dilaksana dan juga pakej Limbang/Lawas yang dimasukkan dalam Projek Sarawak-Sabah Link Road atau kini dikenali sebagai Trans Borneo Highway.

(Menteri Kanan Kerja Raya, Datuk Seri Fadillah Yusof)

Sementara itu, Datuk Seri Fadillah memaklumkan, kerajaan juga secara prinsipnya bersetuju untuk melaksanakan Fasa 3 projek berkenaan.Mengulas perkembangan Fasa 1, beliau berkata pelaksanaannya sudah mencapai kadar 82 peratus dan dijadual siap akhir tahun ini."Empat pakej yang telah siap iaitu Telok Melano-Sematan, Nyabau, Serian-Balai Ringin dan Julau. Pakej selebihnya dijangka siap hujung tahun ini.

"Mungkin satu atau dua pakej akan terlewat disebabkan kekurangan bahan, kenaikan harga barang dan kekurangan tenaga kerja asing, terutama dari Indonesia", katanya.Beliau memaklumkan perkara tersebut pada sidang media selepas merasmikan Jejambat Batu 10 Seksyen Jalan Kuching Serian, Pakej Kerja Kontraktor 02 di Kota Padawan.


Semua fasiliti stesen Rapid Rail dijangka siap menjelang September

KUALA LUMPUR, 22 Mei - Kesemua fasiliti seperti eskalator dan lif di stesen pengangkutan awam kendalian Rapid Rail Sdn Bhd yang masih belum berfungsi dengan baik dijangka siap menjelang September tahun ini. Menurut Menteri Pengangkutan, Datuk Seri Dr Wee Ka Siong, syarikat tersebut akan mencari mekanisme terbaik bagi mempercepatkan proses tersebut bagi memudahkan kegunaan penumpang khususnya warga emas dan Orang Kurang Upaya (OKU).

(Menteri Pengangkutan, Datuk Seri Dr Wee Ka Siong)

Beliau berkata punca utama kelewatan proses penyelenggaraan tersebut berikutan penutupan sementara kilang syarikat pembekal alat ganti di Shanghai, China kerana perintah berkurung di negara itu. "Jadi pihak Prasarana sedang mencari kaedah lain, sama ada stok di tempat lain, atau terpaksa. Kalau tidak ada pilihan, perlu menunggu OEM ataupun kilang itu untuk menghantar dan kita telah membuat keputusan ia tidak akan dihantar melalui kapal. Ia akan dihantar terus menerusi pengangkutan udara", katanya.Beliau berkata demikian dalam sidang media selepas lawatan dan pemeriksaan status lif dan eskalator di Stesen LRT Ampang Park.


Bekalan ikan di seluruh negara berkurangan sehingga 70% - NEKMAT

KUALA KEDAH, 22 Mei - Bekalan ikan di seluruh negara ketika ini berkurangan sehingga 70% iaitu kira-kira 300,000 tan sebulan berbanding kira-kira 1 juta tan sebulan sebelum ini. Kekurangan bekalan tersebut terutama spesies ikan kembong dijangka berlarutan sehingga dua bulan lagi. Pengerusi Persatuan Nelayan Kebangsaan (NEKMAT), Abdul Hamid Bahari berkata, kekurangan tersebut disebabkan oleh beberapa faktor.  Antaranya, keadaan cuaca yang tidak menentu menyebabkan hasil tangkapan berkurangan sekali gus menyebabkan ramai nelayan sama ada bot besar atau bot kecil tidak turun ke laut. Malah nelayan yang turun ke laut membawa pulang hasil tangkapan ikan yang amat sedikit berbanding biasa dan tidak setimpal dengan kos yang dikeluarkan untuk menangkap ikan. Keadaan itu menyebabkan harga ikan kembong di pasaran meningkat antara RM12 hingga RM14 ringgit sekilogram berbanding RM3 hingga RM4 ringgit sekilogram sebelum ini. Walaupun terdapat kekurangan hasil tangkapan yang ketara, namun bekalan ikan masih mencukupi bagi menampung keperluan semasa.

"Jadi kita berharap supaya keadaan kembali pulih seperti sedia kala dengan fenomena yang tak menentu supaya keadaan spesies-spesies ikan kalau dulu waktu ini adalah waktu yang cukup banyak ikan kembong, ikan pelaling, ikan termenong orang sebelah utara panggil, tapi agak tak membesar secara khususnya dan kita dapat sekarang ini mula ada tapi amat berkurangan. Insya-Allah ] kita harap dalam masa sebulan lagi keadaan akan bertambah baik dari segi tangkapan ikan di seluruh semenanjung Malaysia ini," kata beliau kepada pemberita selepas menghadiri Jamuan Hari Raya Aidilfitri anjuran Lembaga Kemajuan Ikan Malaysia (LKIM) Negeri Kedah, di sini.  Sementara itu, Pengarah LKIM Kedah, Dr Abdul Salim Tajudin berkata,faktor kekurangan awak-awak warga asing akibat penularan COVID-19 turut menyebabkan tangkapan ikan bot besar berkurangan. Namun beliau yakin bekalan ikan dijangka bertambah tidak lama lagi selepas kerajaan membenarkan kemasukan pekerja asing. "Buat masa ini musim perayaan, ia (bekalan) kurang sikitlah, namun begitu kita ada stok q-fish yang segar tapi disejukbekukan, jadi kita galakkan rakyat kita terutama di Kedah ini makanlah ikan q-fish ni sebagai alternatif kepada ikan yang kita tangkap segar di laut," kata Abdul Salim.


Kemalangan maut lima pelajar USAS : keputusan JISA akan diketahui dalam masa terdekat - KP JPJ

KUALA TERENGGANU, 22 Mei - Keputusan Pemeriksaan dan Audit Keselamatan (JISA) terhadap treler yang terlibat dalam kemalangan hingga mengorbankan lima penuntut Universiti Sultan Azlan Shah (USAS), Perak di Lebuh raya Utara Selatan pada 12 Mei lalu akan didedah dalam masa terdekat. Ia merangkumi sama ada kesalahan tersebut disebabkan kegagalan komponen dan perlanggaran pada prosedur keselamatan kenderaan terlibat atau sebaliknya. Ketua Pengarah, Jabatan Pengangkutan Jalan (JPJ) Datuk Zailani Hashim berkata, semua maklumat berkaitan keselamatan kenderaan perdagangan treler muatan besi itu dikumpul untuk memastikan ia mematuhi segala aspek dan peraturan yang ditetapkan.  Turut diperiksa sama ada kenderaan itu sudah melalui ujian di Pusat Pemeriksaan Kenderaan Berkomputer (Puspakom) dan mematuhi semua spesifikasi.

(Ketua Pengarah JPJ, Datuk Zailani Hashim)

Dalam insiden awal bulan lalu , lima penuntut universiti itu maut apabila kereta dinaiki terlibat dalam kemalangan dengan treler di Kilometer 246 Lebuhraya Utara Selatan, di Ipoh. "Apa yang hendak kita tumpukan kenderaan yang langar lima pelajar itu menjalani ujian Puspakom atau tidak. Itu kita kena semak dan buat sidang media lain tentang hasil audit tersebut", katanya kepada media selepas menghadiri majlis sambutan Aidilfitri JPJ Terengganu di sini hari ini. Terdahulu beliau menyerahkan lesen kenderaan motor kepada pemilik surau bergerak tersebut kepada Pengerusi Persatuan Peniaga Trak Makanan Drawbrigde di Kuala Terengganu. Dalam perkembangan lain, kenderaan yang sudah diubahsuai diberi kebenaran untuk digunakan sebagai rumah ibadat bergerak.  Ia akan dilesenkan sebagai bas perkhidmatan bergerak dan diberi insentif cukai jalan secara percuma.


Mesyuarat Kabinet diawalkan ke esok, bincang kos sara hidup, bahan makanan - PM

KUALA LUMPUR, 22 Mei - Mesyuarat Kabinet akan diawalkan ke esok bagi membincangkan isu peningkatan kos sara hidup dan penawaran bahan makanan.Perdana Menteri, Datuk Seri Ismail Sabri Yaakob berkata Kementerian Perdagangan Dalam Negeri dan Hal Ehwal Pengguna (KPDNHEP) serta Kementerian Pertanian dan Industri Makanan (MAFI) akan membentangkan laporan berkaitan isu berkenaan termasuk perancangan bagi mengatasinya.

(Perdana Menteri, Datuk Seri Ismail Sabri Yaakob)

“Jadi esok, Isnin, saya panggil mesyuarat kabinet untuk melihat khusus dari segi bagaimana kita hendak mengimbangi kenaikan harga barang yang mendadak ini dan saya minta KPDNHEP untuk membentangkannya.“Begitu juga dengan makanan, ‘supply’ makanan termasuk ayam, MAFI perlu membentangkannya,” katanya dalam sidang media selepas merasmikan Simposium Pengantarabangsaan Bahasa Melayu di Wisma Dewan Bahasa dan Pustaka (DBP) di sini hari ini.Jangkaan peningkatan kos sara hidup itu merupakan fenomena global, antaranya berikutan konflik Rusia-Ukraine serta pandemik COVID-19 sebelum ini yang turut menjejaskan pengeluaran dan penawaran bahan serta hasil makanan.


LPPKN Negeri Perlis teruskan penganjuran WCaRe

KUALA PERLIS, 22 Mei - Lembaga Penduduk dan Pembangunan Keluarga Negara (LPPKN) Negeri Perlis meneruskan program pengesanan awal kanser reproduktif pada tahun ini melalui Kempen Kesedaran Kanser Reproduktif Wanita (WCaRe). Kempen ini adalah untuk memberi kesedaran kepada masyarakat mengenai kanser dengan sasaran seramai 1,000 wanita di Perlis bakal menerima manfaatnya. Menurut Pengarah LPPKN Perlis, Naemah Ibrahim, golongan wanita disaran merebut peluang yang disediakan LPPKN bagi menjalani Ujian Subsidi Mamogram dan saringan HPV DNA bagi pengesanan awal kanser payudara dan serviks atau pangkal rahim. Selain menerusi program perkhidmatan secara bergerak, wanita yang ingin menjalani pemeriksaan boleh berkunjung ke Klinik Nur Sejahtera, LPPKN Negeri Perlis bagi mendapatkan perkhidmatan yang disediakan ini.

(LPPKN Negeri Perlis menganjurkan Kempen Kesedaran Kanser Reproduktif Wanita)

"Kita memfokuskan untuk membuat saringan kanser payudara iaitu ujian mamogram dan juga saringan HPV, saringan kanser serviks melalui ujian HPV DNA yang mana untuk kedua-dua saringan ini LPPKN sediakan secara percuma, jadi untuk Perlis ini khususnya bersempena dengan sambutan Hari Ibu, sebab sambutan Hari Ibu tahun ini kita melaksanakan penganjurannya untuk kita fokuskan kepada kesejahteraan wanita untuk ibu-ibu itu sendiri melalui kempen WCaRe ini," kata beliau kepada Berita RTM selepas perasmian WCaRe sempena Sambutan Hari Ibu 2022 Peringkat Negeri Perlis dan Jelajah KASIH Keluarga Negeri Perlis di Dataran Semarak, di sini.  Program dirasmikan Exco Pembangunan Wanita, Keluarga dan Masyarakat Negeri, Siti Berenee Yahaya. Antara aktiviti yang turut berlangsung ialah pameran mengenai kanser dikalangan wanita, urutan Mama Care Penjagaan Ibu Selepas Bersalin dan Ujian Subsidi Mamogram dan saringan HPV DNA bagi kanser serviks.


JBPM perlu usaha tingkat kecekapan dan profesionalisme - PM

KEPALA BATAS, 22 Mei - Jabatan Bomba dan Penyelamat Malaysia (JBPM) perlu berusaha meningkatkan kecekapan dan profesionalisme menerusi program-program strategik disusuli pelan tindakan yang melibatkan seluruh lapisan Keluarga Malaysia.Perdana Menteri, Datuk Seri Ismail Sabri Yaakob berkata Kementerian Perumahan dan Kerajaan Tempatan (KPKT) dan Jabatan Bomba dan Penyelamat Malaysia telah bergerak secara proaktif dengan menggubal Dasar Kebombaan dan Penyelamatan Negara (DKPN) 2021-2030.Beliau berkata dasar tersebut diyakini dapat melahirkan Keluarga Malaysia yang berdaya tahan (resilient community) serta mampu mengadaptasi konsep penyelamat nyawa rakyat (citizen life saver) dalam kehidupan seharian terutama ketika berdepan sebarang situasi kecemasan atau bencana."Dasar ini melibatkan komitmen pelbagai pihak dalam menjalin hubungan kerjasama strategik dengan industri keselamatan, kebakaran dan kebombaan. "Ini amat penting kerana ia mampu membuka dimensi baharu kepada pertumbuhan dan daya saing ekonomi negara", katanya ketika berucap merasmikan sambutan Hari Anggota Bomba Sedunia 2022 serta melancarkan Dasar Kebombaan dan Penyelamatan Negara (DKPN) 2021-2030, di sini, hari ini.Katanya, pemantapan terhadap aspek perlindungan kebakaran melalui penggunaan teknologi terkini seperti automasi dan robotik pula mampu meningkatkan keyakinan bukan sahaja dalam kalangan Keluarga Malaysia, malah pemain industri dan juga pelabur.

(Perdana Menteri berucap merasmikan sambutan Hari Anggota Bomba Sedunia 2022 dan serta melancarkan DKPN 2021-2030)

"Saya yakin melalui DKPN 2021-2030, warga KPKT khususnya Jabatan Bomba dan Penyelamat Malaysia akan menzahirkan komitmen padu untuk merealisasikan hasrat dan aspirasi penyampaian perkhidmatan kebombaan yang dinamik dan progresif."Sebagai Kerajaan yang bertanggungjawab dan prihatin terhadap perkembangan perkhidmatan kebombaan dan penyelamatan negara, pelbagai usaha telah diambil bagi memenuhi komitmen perkhidmatan terhadap Keluarga Malaysia terutamanya daripada aspek pembangunan infrastruktur kebombaan dan modal insan", katanya.Perdana Menteri juga berkata kerajaan telah meluluskan peruntukan pembangunan (DE) Rolling Plan Kedua (RP2) 2022 sebanyak RM132.4 juta kepada Jabatan Bomba dan Penyelamat Malaysia bagi menambah baik kesiapsiagaan dan kebajikan anggota. Ini meliputi perolehan jentera bomba, kenderaan utiliti, kenderaan forensik kebakaran, Personal Protective Equipment (PPE) serta sistem perisian pemantauan kebombaan yang bertujuan mempertingkatkan keberkesanan jabatan dalam menangani kes kecemasan."Saya juga difahamkan terdapat 18 buah projek pembinaan balai bomba dan apabila siap nanti ia akan memberi impak besar kepada pengurangan tempoh masa bertindak (response time) sekaligus dapat meningkatkan keyakinan Keluarga Malaysia terhadap kesiapsiagaan jabatan bomba."Kerajaan juga telah meluluskan projek fizikal fasiliti kebombaan yang kini dalam proses pelaksanaan iaitu Ibu Pejabat Jabatan Bomba dan Penyelamat Malaysia Kuala Lumpur, Pangkalan Operasi Utama (MOB) Subang, Selangor serta Kuarters dan Balai Bomba Goh Tong Jaya, Genting, Pahang. "Saya yakin, ketiga-tiga projek ini mampu merencana impak yang optimum dalam aspek pentadbiran, pengoperasian dan kebajikan anggota", katanya. Tambahnya, kerajaan juga akan memastikan perkhidmatan kebombaan dan penyelamatan terus relevan dengan keperluan rakyat sejajar dengan peningkatan risiko semasa. "Justeru, mengambil kira faktor pemerkasaan dan pemodenan aset kebombaan, Kerajaan dalam proses pertimbangan bagi kelulusan permohonan Rolling Plan Ketiga (RP3) 2023. Sementara itu, dari aspek kebajikan, kerajaan telah meluluskan permohonan pemanjangan bayaran Elaun Kemahiran Khas kepada pegawai yang bertugas sebagai jurulatih dan tenaga pengajar di Akademi Bomba dan Penyelamat Malaysia (ABPM)."Walaupun pada peringkat awal kita menerima permohonan dengan kadar RM300 bagi dua insentif untuk jurulatih dan tenaga pengajar, saya berpandangan kadar itu tidak sesuai dan saya telah mengarah Jabatan Perkhidmatan Awam untuk menambah jumlah elaun-elaun jurulatih dan tenaga pengajar berikut : "Pertama ; Bayaran Insentif HAZMAT: melibatkan kadar bayaran RM30.00 bagi setiap operasi (maksimum RM600.00 sebulan);"Kedua ; Bayaran Insentif Penyelamat Di Air: melibatkan kadar bayaran RM30.00 bagi setiap operasi (maksimum RM600.00 sebulan);"Ketiga ; Bayaran Insentif Rawatan Kecemasan (EMRS): melibatkan kadar bayaran secara pro rata (maksimum RM150.00 sebulan); dan"Keempat ; Bayaran Elaun Tanggungjawab Khas Pemandu: melibatkan kadar bayaran secara pro rata (maksimum RM150.00 sebulan)", katanya.Katanya, kelulusan elaun tersebut akan memberi manfaat kepada 114 orang pegawai bomba dari Gred KB19 hingga KB38 yang bertugas sebagai jurulatih dan tenaga pengajar di lima buah Akademi Bomba dan Penyelamat Malaysia.Beliau berharap dengan kelulusan tersebut, jurulatih dan tenaga pengajar dengan kemahiran khas itu akan terus meningkatkan komitmen dan kualiti kerja ke arah melahirkan modal insan yang berkualiti dan berwibawa.


Pembinaan empangan Nenggiri bermula pertengahan Jun depan

KOTA BHARU, 22 Mei- Pembinaan empangan hidroelektrik di Nenggiri, Gua Musang, Kelantan akan dimulakan pada pertengahan Jun depan. Menteri Tenaga dan Sumber Asli, Datuk Seri Takiyuddin Hassan berkata, pembinaannya penting untuk mengurangkan kejadian banjir, selain mengatasi isu bekalan air bersih serta pengairan untuk pertanian.Tambah beliau, ia juga akan membuka peluang pekerjaan serta menjana ekonomi baharu di tasik takungan utamanya. "Kita harap dengan majlis pecah tanah ini akan memulakan secara agresif program ini.Ia bukan sahaja untuk tenaga tetapi bekalan air untuk pertanian selain daripada tebatan banjir," katanya pada sidang media selepas Majlis Sambutan Hari Raya Aidifitri di Pasar Awam Bersepadu Wakaf Che Yeh, di sini.

(Datuk Seri Takiyuddin Hassan, Menteri Tenaga dan Sumber Asli)

Jelas beliau, empangan tersebut dijangka beroperasi pada tahun 2026 dan menyalurkan 300 megawatt (MW) kepada Grid Nasional apabila siap kelak. Projek bernilai RM5 bilion itu bukan sahaja menyokong aspirasi kerajaan ke arah meningkatkan kapasiti penjanaan tenaga boleh diperbaharui (RE), malah membawa pelbagai manfaat demi kesejahteraan rakyat negeri itu.

Majlis pecah tanah akan disempurnakan oleh Menteri Besar Kelantan, Datuk Ahmad Yakob.


Mansuh AP, hapus monopoli syarikat besar

JERANTUT, 22 Mei- Keputusan kerajaan memansuhkan Approved Permit (AP) bahan makanan dari luar negara dapat menghapuskan monopoli syarikat besar yang membawa masuk makanan keperluan rakyat negara ini.  Pengerusi Jawatankuasa Hal Ehwal Felda, Koperasi, Usahawan dan Hal Ehwal Penggguna Negeri Pahang, Nazri Ngah berkata, pemansuhan itu memberi peluang syarikat kecil terbabit secara langsung dalam pasaran import bahan makanan dari luar negara.  Menurutnya, syarikat kecil kini berperanan sebagai 'kartel' alternatif mengimport lebih banyak bekalan ayam segar dari negara ASEAN seperti Filipina, Indonesia atau Thailand.  "Bila kes dah selesai maka kenaikan harga ayam kita dapat kawal kerana tidak ada sistem monopoli daripada syarikat besar, siapa-siapa pun boleh import ayam.Jadi kami merakam ribuan terima kasih kepada Perdana Menteri, Datuk Seri Ismail Sabri Yaakob kerana telah umumkan tiada kuota untuk import ayam," katanya pada majlis rumah terbuka peringkat Ahli Dewan Undangan Negeri Pulau Tawar, di sini.

(Nazri Ngah, Pengerusi Jawatankuasa Hal Ehwal Felda, Koperasi, Usahawan dan Hal Ehwal Penggguna Negeri Pahang)

Tambah beliau, kekurangan mendadak bekalan ayam segar di pasar raya dan pasar di peringkat nasional dan negeri menimbulkan pelbagai spekulasi dan keresahan peniaga serta pengguna.  Jelasnya, pemansuhan AP makanan yang kini terbuka kepada rakyat yang layak diharap akan meningkatkan bekalan ayam yang diimport. Bagaimanapun, beliau mengingatkan pengusaha ladang ayam supaya meluaskan lagi projek ternakan ayam tempatan bagi menampung keperluan rakyat di seluruh negara.


Lebih banyak destinasi pelancongan baharu di Perlis

HAT YAI, 22 Mei- Sejak lebih dua tahun Covid-19 melanda dunia, Perlis kini semakin berubah wajah dengan menawarkan lebih banyak destinasi pelancongan baharu.Justeru, Raja Muda Perlis, Tuanku Syed Faizuddin Putra Jamalullail bertitah, ia menjadi tarikan kepada pelancong khususnya dari negara jiran, Thailand untuk meneroka negeri itu."Pelbagai pihak khususnya mereka yang terlibat dalam sektor pelancongan perlu untuk terus bekerjasama dengan pihak kerajaan bagi menyediakan segala kemudahan dan keselamatan untuk para pelancong," titah baginda ketika berangkat mempromosikan pelancongan Perlis di sini.Keberangkatan tiba baginda yang diiringi Raja Puan Muda Perlis, Tuanku Hajah Lailatul Shahreen Akashah Khalil disambut Datuk Bandar Hat Yai, Leftenan Jeneral Polis, Sakorn Thongmunee.

(Tuanku Syed Faizuddin Putra Jamalullail bersama Tuanku Hajah Lailatul Shahreen Akashah Khalil berangkat tiba di Hat Yai bagi mempromosikan destinasi pelancongan baharu Perlis)

Sementara itu, Sakorn berkata keberangkatan tiba tetamu diraja itu amat dialu-alukan."Ia menghubungkan kembali pelancongan antarabangsa, merangsang ekonomi dan membina kembali keyakinan untuk pengunjung Malaysia melawat Hat Yai yang terletak di wilayah Songkhla," katanya.Tambah beliau, masyarakat Hat Yai sentiasa bersedia menyambut kembali kedatangan pelancong khususnya dari Malaysia dengan menawarkan perkhidmatan terbaik, pengalaman menggamit memori dan keselesaan sepanjang percutian.


Tambang e-hailing mahal: APAD buat analisis keperluan perubahan aspek kawal selia

KUALA LUMPUR, 22 Mei- Kerajaan akan memantau perkhidmatan e-hailing dari semasa ke semasa dan mengumpul serta menganalisis maklumat sebelum sebarang perubahan dibuat, termasuk cadangan keperluan kawal selia kadar tambang.Agensi Pengangkutan Awam Darat (APAD) menerusi kenyataan kepada Bernama memaklumkan faktor seperti persekitaran pemandu, penumpang, penyedia perkhidmatan dan lain-lain persekitaran perlu diambil kira bagi memastikan penawaran dan permintaan seimbang.Menurut agensi itu, konsep perkhidmatan e-hailing melibatkan persetujuan bersama antara pengguna dan penyedia perkhidmatan bagi tempahan perjalanan menerusi aplikasi yang memaparkan jumlah tambang dan pengguna mempunyai pilihan sama ada untuk meneruskan tempahan ataupun tidak."Sehingga kini terdapat lebih 10 penyedia perkhidmatan e-hailing utama yang menawarkan perkhidmatan tersebut," menurut kenyataan agensi itu susulan rungutan pengguna mengenai tambang yang disifatkan semakin mahal selain perkhidmatan sukar didapati pada waktu puncak.Tambang perkhidmatan itu dilaporkan meningkat hingga 400% pada waktu puncak sehingga mencetuskan rasa tidak puas hati pengguna serta beberapa pihak lain kerana disifatkan tidak masuk akal sekali gus menggesa campur tangan kerajaan antara lain berkaitan kawal selia harga.Sementara itu, Pensyarah Kanan Sekolah Perniagaan Antarabangsa Azman Hashim Universiti Teknologi Malaysia (UTM) Dr Nur Azam Anuarul Perai berkata cadangan mengawal selia harga misalnya menetapkan harga siling dikhuatiri akan menyebabkan kekurangan pemandu kerana meninggalkan industri itu susulan pulangan tidak memadai."Kenaikan harga kebanyakannya berlaku ketika waktu puncak iaitu permintaan lazimnya lebih tinggi berbanding waktu lain dan keadaan akan menjadi lebih teruk sekiranya tiada pemandu bersetuju untuk menjawab permintaan penumpang," katanya.Mengulas mengenai kemungkinan kenaikan tambang dan kemerosotan kualiti perkhidmatan disebabkan dominasi pasaran oleh syarikat tertentu, Nur Azam berpandangan kenaikan harga tidak semestinya berpunca daripada 'amalan monopoli' sebaliknya ia juga dipengaruhi banyak faktor lain.

Beliau berpendapat permintaan tinggi berbanding penawaran sedia ada menjadi aspek peningkatan tambang dengan ia mewujudkan situasi pasaran penjual iaitu keadaan harga ditetapkan oleh penjual atau penyedia perkhidmatan."Fenomena ini tidak dapat dielak di dalam pasaran bebas iaitu harga dipengaruhi oleh permintaan," katanya. Nur Azam juga tidak melihat wujud unsur monopoli dalam pasaran industri tersebut memandangkan tiada sekatan untuk mana-mana pihak menubuhkan syarikat e-hailing dan ketiadaan kawalan harga juga boleh menggalakkan persaingan kerana syarikat terpaksa menawarkan harga berpatutan.Timbalan Presiden Gabungan Persatuan Pengguna Malaysia (FOMCA) Mohd Yusof Abdul Rahman pula berharap lebih banyak persaingan wujud dalam kalangan syarikat e-hailing bagi memastikan pengguna mendapat perkhidmatan yang baik dengan harga berpatutan dan kompetitif."Perkhidmatan e-hailing sekarang sudah mula disamakan dengan kualiti perkhidmatan teksi dahulu (sebelum wujud e-hailing) iaitu harga terlampau tinggi dan tidak munasabah terutama pada waktu puncak," katanya yang juga mencadangkan pihak berkuasa menyiasat sekiranya terdapat unsur monopoli seperti didakwa segelintir pihak.


RM30 juta kos untuk litar lumba yang tertangguh di Sungai Petani

ALOR SETAR, 22 Mei - Kerajaan negeri Kedah bercadang menjual sebahagian tanah yang akan dibangunkan untuk litar lumba di Sungai Petani.Ia bagi mendapatkan dana untuk membiayai kos pembinaan litar tersebut.  Menteri Besar Datuk Seri Muhammad Sanusi Md Noor berkata pembinaan litar yang tertangguh selepas dijalankan akan menggunakan reka bentuk asal menelan kos RM30 juta.  "Litar itu di atas tanah MBI, kita ada RM20 juta yang kita simpan ,dan RM30 juta yang telah dihabiskan sepuluh juta..untuk kerja tanah tu..oleh kerana KM kebenaran merancang RM73 juta dan kosultansi RM890,000 mereka tidak bayar dulu," katanya pada media selepas menghadiri program Santai Belia disini

(Menteri Besar Datuk Seri Muhammad Sanusi Md Noor)

Beliau berkata pembinaan litar yang sebelum ini telah berjalan, namun tertangguh sejak beberapa tahun lalu juga akan menggunakan reka bentuk asal yang menelan kos RM30 juta.  Menurutnya, kerajaan negeri sebelum ini telah mengubah pelan asal litar itu untuk menjadikannya lebih besar dengan menggunakan piawaian antarabangsa membabitkan kos RM73 juta.  Projek tersebut kemudian terhenti kerana kos yang tinggi dan Kementerian Belia dan Sukan juga tidak dapat menyalurkan peruntukkan tambahan yang diperlukan.  Jelasnya ia bagi memastikan projek itu belum dapat dijangka bila siap dibina memandangkan ketika ini diperingkat mendapatkan dana proses pemilikan tanah dan pembayaran pelbagai pihak.


Bakal jemaah haji remaja disaran ambil dos penggalak

KUALA LUMPUR, 22 Mei - Kementerian Kesihatan (KKM) menyarankan bakal jemaah haji remaja berusia 12 hingga 18 tahun disaran mengambil dos penggalak vaksin COVID-19.Pengambilan bakal melengkapkan perlindungan diri sebelum ke tanah suci. Menteri Kesihatan Khairy Jamaluddin memaklumkan, jemaah haji remaja boleh mengambil dos itu sekurang-kurangnya lima bulan selepas menerima dos kedua vaksin dos primer.Bagi yang dijangkiti COVID-19, mereka layak menerima dos penggalak sebaik sahaja pulih sepenuhnya. Khairy berkata, memandangkan jemaah haji juga perlu mengambil suntikan vaksin lain seperti meningococcal, influenza atau pneumococcal, pemberian dos penggalak vaksin Covid-19 boleh diberikan dalam sela masa dua minggu sebelum dan selepas vaksin lain diberikan.

(Dos penggalak disarankan buat bakal jemaah haji remaja-KKM)

" Jemaah haji boleh mendapatkan dos penggalak dengan hadir tanpa janji temu (walk-in) di Pusat Pemberian Vaksin (PPV) yang masih beroperasi, dengan membawa dokumen sokongan berkaitan seperti bukti surat tawaran menunaikan haji," katanya dalam kenyataan semalam.Sebelum ini Kementerian Kesihatan Malaysia menyarankan semua bakal jemaah berusia 60 tahun ke atas serta jemaah berusia 18 hingga 59 tahun yang mempunyai risiko klinikal penyakit teruk untuk mendapatkan dos penggalak kedua sebelum ke Tanah Suci.Langkah itu bertujuan mengurangkan risiko jangkitan Covid-19 dalam kalangan jemaah haji semasa berada di Tanah Suci, dengan mengambil kira perhimpunan yang ramai serta melibatkan jemaah haji seluruh dunia.Khairy berkata, sebagai langkah pencegahan dan kawalan, kerajaan Arab Saudi menetapkan semua jemaah haji perlu mendapatkan vaksinasi lengkap sebelum berlepas, selain turut mengesyorkan pengambilan dos penggalak bagi mengurangkan risiko jangkitan Covid-19, terutamanya di tempat sesak dan pengangkutan awam di negara itu.


Bakal jemaah haji perlu patuh keputusan saringan kesihatan

MARANG, 22 Mei - Bakal jemaah haji yang tidak melepasi saringan kesihatan yang ditetapkan perlu akur dan patuh dengan keputusan tersebut.Menteri di Jabatan Perdana Menteri Datuk Idris Ahmad menegaskan, syarat berkenaan ditetapkan Kerajaan Arab Saudi dan Lembaga Tabung Haji perlu mematuhinya."Itu ialah syarat dikenakan oleh pihak kerajaan saudi. kita tidak kena apa-apa syarat pun, kesihatab, bmi serius tak serius. mungkin kita kena raikanlah kerana pandangan mereka dari sudut kesihatan mereka sana terutama nak menbgelak masalah COVID-19 ini. Yang kedua kerana cuaca sana mungkin agak panas cecah hampir 50 darjah," katanya kepada pemberita di Perkampungan Darul Barakah disini semalam.

Idris berkata surat tawaran bagi panggilan kedua kumpulan jemaah haji telah dikeluarkan. Setakat ini, lebih 1,000 jemaah menolak untuk mengerjakan ibadah haji tahun ini dengan kebanyakkannya atas faktor kesihatan.

(Menteri di Jabatan Perdana Menteri Datuk Idris Ahmad)


Seorang lelaki ditahan miliki dadah dan air ketum

KUALA LUMPUR, 22 Mei - Seorang lelaki warga tempatan ditahan kerana disyaki memiliki dadah dan air ketum di perkarangan Dewan Beringin, Taman Sri Gombak di sini.Ketua Polis Daerah Gombak ACP Zainal Mohamed Mohamed berkata ketika tangkapan, polis telah merampas dua biji pil disyaki dadah jenis Erimin 5, sebotol dan lima bungkusan plastik lut sinar disyaki air ketum.Zainal Mohamed berkata pada 9.55 pagi semalam, IPD Gombak telah mengesan satu hantaran status di laman sosial menyatakan “Malam tadi salah seorang staff Pejabat Penyelaras DUN Gombak Setia diberkas bersama empat beg ketum yang disimpan di dalam pejabat”.

“Hasil siasatan mendapati suspek bukan salah seorang petugas di Pejabat Penyelaras DUN Gombak Setia. Rampasan dibuat dalam sebuah khemah di perkarangan Dewan Beringin dan bukan di dalam Pejabat Penyelaras DUN Gombak Setia seperti yang dinyatakan dalam status yang tular itu.“Dewan Beringin, Taman Sri Gombak merupakan dewan serbaguna yang digunakan oleh masyarakat Taman Sri Gombak serta kawasan sekitarnya,” katanya dalam kenyataan malam tadi.Zainal Mohamed berkata suspek kini ditahan reman selama empat hari untuk membantu siasatan dan kes disiasat di bawah Seksyen 12 (2) Akta Dadah Berbahaya 1952 dan Seksyen 30 (3) Akta Racun 1952.


Rampasan rokok tidak bercukai, empat lelaki ditahan polis

SELANGOR, 22 Mei - Pasukan polis dari Batalion 4 PGA Semenyih telah membuat serbuan dan menahan tiga lelaki warga tempatan berumur lingkungan 34-47 tahun dan seorang lelaki warga asing yang tidak mempunyai dokumen perjalanan yang sah bersama tiga kenderaan di Bandar Rinching, Semenyih, di sini semalam.Serbuan dilakukan semasa mereka sedang memunggah barangan berupa guni ke dalam kenderaan. Hasil pemeriksaan lanjut di dalam kenderaan, polis telah menemui rokok yang dipercayai diseludup dan tidak bercukai pelbagai jenama. Jumlah keseluruhan rokok yang dirampas sebanyak 6,200 karton dengan anggaran nilai barang berjumlah RM558,240.00, manakala nilai cukai berjumlah RM578,544.00.

(Barangan berupa guni mengandungi rokok tidak bercukai beberapa jenama dirampas polis disini)

Turut dirampas tiga buah kenderaan dan juga empat buah telefon bimbit bernilai RM171,950.00. Nilai keseluruhan rampasan berjumlah RM1,308,734.00.Tangkapan dan rampasan telah dibawa ke IPD Kajang, Selangor untuk tindakan siasatan lanjut dibawah Akta Kastam 1967 dan Akta Imigresen 1959/63."Tangkapan dan rampasan ini berjaya memutuskan satu rangkaian pengedaran rokok tidakbercukai di sekitar Semenyih dan Kajang," katanya dalam kenyataan malam tadi.Pegawai Pemerintah Bn 4 PGA menyeru masyarakat agar memberi kerjasama dan menyalurkansebarang maklumat kepada PDRM berkaitan sebarang aktiviti yang menyalahi undang-undang.


PM hadir Rumah Terbuka Hari Raya Aidilfitri Tentera Darat

(Perdana Menteri, Datuk Seri Ismail Sabri Yaakob menghadiri Majlis Rumah Terbuka Hari Raya Aidilfitri Tentera Darat Malaysia di Kem Perdana Sungai Besi)

KUALA LUMPUR, 21 Mei - Perdana Menteri, Datuk Seri Ismail Sabri Yaakob hari ini menghadiri Majlis Rumah Terbuka Hari Raya Aidilfitri Tentera Darat Malaysia di Kem Perdana Sungai Besi, di sini, malam ini.Ismail Sabri yang memakai baju Melayu berwarna hijau lengkap bersongkok dan bersampin itu tiba di Dataran Panglima Tentera Darat, di sini pada pukul 8.40 malam.Beliau disambut Menteri Kanan Pertahanan Datuk Seri Hishammuddin Tun Hussein dan Panglima Tentera Darat Jen Tan Sri Zamrose Mohd Zain.Antara tetamu lain yang hadir ialah Timbalan Menteri Pertahanan Datuk Seri Ikmal Hisham Abdul Aziz, Ketua Setiausaha Kementerian Pertahanan Datuk Seri Muez Abd Aziz dan Panglima Angkatan Tentera Jen Tan Sri Affendi Buang.Selain itu, Ismail Sabri turut menyampaikan sumbangan duit raya kepada anak-anak warga Tentera Darat yang hadir pada majlis berkenaan.

(Perdana Menteri, Datuk Seri Ismail Sabri Yaakob dan barisan tetamu kehormat bergambar bersama pengunjung Majlis Rumah Terbuka Hari Raya Aidilfitri Tentera Darat Malaysia)

Kira-kira 5,000 pengunjung hadir pada majlis rumah terbuka itu yang bertemakan “Rumah Terbuka Kembali ke Desa”, selain dihidangkan dengan pelbagai juadah tradisi ala desa.Majlis itu turut diserikan dengan persembahan artis jemputan antaranya Wahid Senario serta pertunjukan bunga api dan meriam buluh.Turut ditayangkan video rakaman ucapan Aidilfitri oleh anggota yang berada di perbatasan tanah air.Bagi memeriahkan lagi suasana, pelbagai pengisian diadakan seperti pertandingan ‘prop’ rumah tercantik, pakaian paling ‘awesome’, pertandingan lagu antara formasi dan hiburan dan sukaneka yang melibatkan kanak-kanak dan keluarga.Majlis itu merupakan kali pertama selepas dua tahun tidak dapat diadakan akibat pandemik COVID-19 dan pelaksanaan Perintah Kawalan Pergerakan. -BERNAMA


RTM, ASYIKfm raikan warga emas dalam Program Raikan Syawal

(Program Raikan Syawal yang dianjurkan RTM dan ASYIKfm di Pusat Kebajikan Warga Emas Al-Fattah, Semenyih)

SEMENYIH, 21 Mei - Dalam kegembiraan meraikan Syawal, golongan warga emas tidak sesekali dilupakan.Atas keprihatinan dan rasa tanggungjawab kepada masyarakat, ASYIKfm dan RTM mengambil inisiatif meraikan warga emas di Pusat Kebajikan Warga Emas Al-Fattah, Semenyih menerusi Program Raikan Syawal.Bagi penghuni Pusat Jagaan Al-Fattah, majlis ini sedikit sebanyak dapat menghilangkan kesedihan dan kerinduan yang lama terpendam."Alhamdulillah suka, kadang-kadang sunyi kan, kadang-kadang menangis, menangis mengenangkan kita punya peristiwa, kadang-kadang kalau ada (majlis) macam ini kan, itu jadi lupa, jadi rianglah sikit," kata penghuni, Masturah Taib. "Betul-betul gembira, tahun ini baharu saya (dapat) beraya di rumah ini, macam tahun lepas raya di hospital," menurut penghuni, Mohd Ghazali Ismail.

(Timbalan Ketua Pengarah Penyiaran (Strategik), Datuk Saidatu Akhma Hassan menyantuni penghuni warga emas di Pusat Kebajikan Warga Emas Al-Fattah, Semenyih)

Majlis tersebut diserikan dengan kehadiran Timbalan Ketua Pengarah Penyiaran (Strategik), Datuk Saidatu Akhma Hassan yang turut menyantuni penghuni warga emas serta menyampaikan sumbangan bernilai RM20,000 berbentuk wang tunai dan barangan keperluan harian."Pada hari ini adalah sebahagian daripada Program Jelajah Syawal RTM bersama rakan-rakan penaja, rakan-rakan strategik kami untuk menyantuni mereka di luar sana, sementara kita dalam bulan Syawal kita digalakkan untuk menjalin hubungan, ziarah-menziarahi, jadi pada kesempatan ini kami menziarahi pusat warga emas di mana kita dapat melihat sendiri, menyantuni bersama mereka bagi meraikan Syawal bulan yang penuh kemuliaan, kita pun nak buatlah perkara-perkara yang mulia, yang baik-baik," kata beliau yang ditemui pada Program Raikan Syawal di Pusat Kebajikan Warga Emas Al-Fattah, di sini. "Dengan adanya Program Raikan Syawal ini, Asyikfm turun padang bersama dengan pendengar RTM untuk kita bersama-sama untuk menceriakan suasana hari raya bersama golongan yang kurang bernasib baik ini," kata Pengurus ASYIKfm, Fazilatun Hazura Ya'amah.Sumbangan wang tunai dan barangan keperluan merupakan hasil tajaan QSR Brands Holdings Bhd, Aafiyat Holdings Sdn Bhd, Siti Murni, The Kings Murtabak dan Kelab Kebajikan Asyikfm.


Doktor wanita ditemukan maut di bilik hotel

SEREMBAN, 21 Mei - Seorang doktor wanita berusia 37 tahun ditemukan dalam keadaan tidak sedarkan diri di sebuah bilik hotel di Pasir Panjang, Port Dickson dekat sini, semalam.Ketua Polis Daerah Port Dickson Supt Aidi Sham Mohamed berkata dalam kejadian pada pukul 2 petang itu, seorang pekerja hotel menemukan mangsa terbaring di atas katil dalam bilik hotel tersebut.“Mangsa disahkan telah meninggal dunia oleh Pembantu Perubatan di Klinik Kesihatan Pasir Panjang pada pukul 2.56 petang,” katanya menerusi kenyataan media, hari ini.Katanya, siasatan awal polis mendapati tiada sebarang unsur jenayah di tempat kejadian."Menerusi semakan dari pihak hotel, mangsa telah mendaftar seorang diri di hotel berkenaan pada 19 Mei lepas," katanya.

Aidi Sham berkata mangsa masih bujang dan merupakan seorang pegawai perubatan di sebuah hospital di Petaling Jaya, Selangor."Bedah siasat telah dijalankan di Jabatan Forensik Hospital Port Dickson pada pukul 10 pagi tadi dan punca kematian belum dapat dikenal pasti."Setakat ini, kes diklasifikasikan sebagai kes mati mengejut (SDR)," katanya.


Pelantikan Duta Besar Malaysia ke Indonesia yang baharu sepatutnya tidak menjadi isu

KUANTAN, 21 Mei - Pelantikan Ahli Parlimen Pasir Salak, Datuk Seri Tajuddin Abdul Rahman sebagai Duta Besar Malaysia ke Indonesia yang baharu, sepatutnya tidak menjadi isu.  Malah Menteri Luar, Datuk Seri Saifuddin Abdullah berkata, perlantikan itu telah dipersetujui Presiden Indonesia, Joko Widodo.  Menurutnya, ketua perwakilan Malaysia ke luar negara boleh dipilih melalui dua kategori iaitu mereka dalam kalangan pegawai-pegawai diplomatik yang sedia berkhidmat dalam kerajaan, selain mereka yang bukan daripada pegawai diplomatik seperti ahli politik, bekas ahli politik, bekas menteri dan bekas pegawai tentera.  "Kerajaan yang ada pada hari ini memutuskan bahawa selain pegawai yang dalam perkhidmatan diplomatik, boleh juga dilantik daripada luar, oleh yang demikian, itu yang menyebabkan sekarang ini Yang Berhormat Pasir Salak dilantik sebagai Duta (Besar) Malaysia ke Indonesia," kata beliau ketika ditemui media pada Majlis Rumah Terbuka Aidilfitri Parlimen Dan Perikatan Nasional Indera Mahkota, di sini.

(Duta Besar Malaysia ke Indonesia yang baharu, Datuk Seri Tajuddin Abdul Rahman)

Tambahnya, terdapat beberapa negara tidak menerima duta dari kalangan ahli parlimen yang masih berkhidmat.  Bagaimanapun Indonesia antara negara yang sedia menerima ahli parlimen yang sedang berkhidmat untuk dilantik sebagai duta.  Sementara itu Saifuddin memaklumkan sebanyak 25 senarai calon ketua perwakilan Malaysia kini masih dalam proses untuk dilantik.  Manakala, senarai nama bakal duta Malaysia yang telah dipersetujui oleh negara luar juga telah diterima, namun kini sedang menunggu tarikh pentauliahan lantikan daripada Istana Negara.  Dua minggu lalu katanya, Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah juga menerima 19 nama pencalonan daripada duta asing yang akan berkhidmat sebagai duta mereka di negara ini.


KPWKM akan teliti keperluan tutup taska, tadika untuk elak penularan HFMD

KOTA BHARU, 21 Mei - Kementerian Pembangunan Wanita, Keluarga dan Masyarakat (KPWKM) akan meneliti keperluan untuk menutup taska serta tadika untuk mengelak penularan kes jangkitan Penyakit Tangan, Kaki dan Mulut (HFMD) yang semakin membimbangkan.  Timbalan Menterinya, Datuk Siti Zailah Mohd Yusoff berkata pihaknya sedang meneliti dan mengambil perhatian serius mengenai perkara itu memandangkan ia membabitkan isu keselamatan dan kesihatan kanak-kanak.  Bagaimanapun pihaknya perlu merujuk terlebih dahulu perkara berkenaan kepada agensi yang bertanggungjawab iaitu Kementerian Kesihatan (KKM) untuk mendapatkan pelaporan statistik mengenai kes HFMD.  "Sekiranya situasi itu merbahaya memang perlu tindakan segera dan saya kira apa yang dibuat itu bukan semata-mata tindakan satu agensi sebab mengambil kira kebimbangan jangkitan itu meluas, (isu) kesihatan ini juga bukan semata - mata di bawah bidang kuasa kami, ia melibatkan juga Kementerian Kesihatan, jadi kita sedang meneliti perkara ini," kata beliau ketika ditemui media pada Majlis Sambutan Hari Raya dan Penyampaian Zakat kepada 20 orang pengayuh beca, di sini, Hadir sama, Pengarah Jabatan Kebajikan Masyarakat (JKM) Kelantan, Said Sidup.

Sebelum ini, Jabatan Kesihatan Negeri Melaka (JKNM) mengarahkan premis berkaitan kanak-kanak seperti taska, tadika dan pusat jagaan di Melaka yang merekodkan lebih daripada empat kes jangkitan HFMD ditutup selama 10 hari selaras dengan Akta Pencegahan dan Pengawalan Penyakit Berjangkit 1988 (Akta 342).  Pada masa sama, Siti Zailah berkata pihak kementerian juga berharap semua pihak termasuk ibu bapa, pengurusan tadika dan taska termasuk agensi-agensi berkaitan supaya sentiasa meningkatkan pemantauan untuk mengelakkan penularan HFMD lebih serius.  Ini turut merangkumi soal kebersihan premis untuk menjamin kesihatan kanak-kanak memandangkan ia menjadi keutamaan kementerian berkenaan.


Rumah Terbuka Parlimen Nibong Tebal terap amalan Keluarga Malaysia

NIBONG TEBAL, 21 Mei - Amalan keluarga Malaysia diterapkan Kementerian Komunikasi dan Multimedia Malaysia (K-KOM) menerusi penganjuran Majlis Ramah Mesra Hari Raya Aidilfitri di parliman Nibong Tebal.  Seramai 7,000 pengunjung terdiri dari agensi dan jabatan bawah K- KOM serta peduduk sekitar berbilang kaum hadir memeriahkan majlis tersebut.  Timbalan Menteri K-Kom, Datuk Zahidi Zainul Abidin berkata ia merupakan kerjasama dari pihaknya dengan UMNO bahagian Nibong Tebal.  Sementara itu, pengunjung turut menzahirkan rasa teruja menghadiri rumah terbuka tersebut setelah dua tahun tidak dapat berbuat demikian akibat pandemik COVID-19.Majlis turut dimeriahkan dengan persembahan artis dan penyerahan bantuan kepada penduduk setempat.


SPRM kemuka kertas siasatan terhadap Hakim Mohd Nazlan

PUTRAJAYA, 21 Mei - Suruhanjaya Pencegahan Rasuah Malaysia (SPRM) selesai melakukan siasatan kes melibatkan Hakim Mahkamah Rayuan, Datuk Mohd Nazlan Mohd Ghazali.SPRM melalui satu kenyataan media hari ini berkata, siasatan yang bermula sejak Mac lalu sudah dilengkapkan dengan mengumpulkan bukti-bukti berkaitan mengikut panduan dan prosedur ditetapkan."Kertas siasatan telah dikemukakan kepada Jabatan Peguam Negara pada 18 Mei lalu untuk kajian dan arahan selanjutnya," katanya.

(Hakim Mahkamah Rayuan, Datuk Mohd Nazlan Mohd Ghazali/FOTO BERNAMA)

Terdahulu media melaporkan, tiga orang peguam memfailkan saman pemula terhadap Kerajaan Malaysia dan dua yang lain, bagi menuntut perisytiharan siasatan yang dijalankan oleh SPRM terhadap Datuk Mohd Nazlan tidak berperlembagaan.Ketiga-tiga peguam tersebut ialah Haris Ibrahim, Nur Ain Mustapa dan Sreekant Pillai, selaku plaintif memfailkan saman pemula di Mahkamah Tinggi dengan menamakan Ketua Pesuruhjaya SPRM, Tan Sri Azam Baki, agensi terbabit dan Kerajaan Malaysia sebagai defendan pertama hingga ketiga.Mohd Nazlan hakim yang menjatuhkan hukuman penjara 12 tahun dan denda RM210 juta terhadap Datuk Seri Najib Razak, selepas beliau yang ketika itu hakim Mahkamah Tinggi, mendapati bekas perdana menteri bersalah terhadap tujuh tuduhan pecah amanah jenayah, pengubahan wang haram dan menyalahgunakan kedudukan dana RM42 juta milik syarikat pelaburan strategik negara, SRC International Sdn Bhd.


KPLB peruntuk RM80 juta untuk sekuriti makanan

KUANTAN, 21 Mei - Kementerian Pembangunan Luar Bandar (KPLB) memperuntukkan RM80 juta untuk melaksanakan program bekalan makanan dalam industri penternakan dan perladangan dalam memastikan sekuriti makanan negara terjamin. Timbalan Menterinya Datuk Seri Abdul Rahman Mohamad berkata pelaksanaan peruntukan itu dikendalikan Pihak Berkuasa Kemajuan Pekebun Kecil Perusahaan Getah (RISDA) dan FELCRA Berhad, dengan agensi terlibat mengambil inisiatif memperkembangkan dan mengukuhkan gedung makanan utama negara. KPLB menurut Abdul Rahman memberikan keyakinan kepada FELCRA Berhad untuk melaksanakan projek ternakan berjumlah RM60 juta dalam Rancangan Malaysia ke-12 bagi menjalankan aktiviti ternakan ayam pedaging secara sistem tertutup dalam skala besar di Tanjung Seratus, Rompin. "Felca Berhad dijangka mampu menghasilkan 600,000 ekor ayam daging bagi satu pusingan atau setiap 35 hari, menjadikan mereka sebagai sebagao satud daripada pemain utama industri penternakan ayam pedaging, sekali gus membuka lebih banyak peluang pekerjaan dan merancakkan industri perniagaan berkaitan," katanya menerusi kenyataan media.Abdul Rahman berkata RISDA pula menerima peruntukan RM20 juta bagi pelaksanaan Program Agromakanan melibatkan 1,000 peserta seluruh negara. Program itu merupakan strategi pembangunan untuk mengoptimumkan penambahan pendapatan pekebun kecil di samping memastikan bekalan makanan negara berada pada tahap selamat. RISDA menerusi menerusi syarikat miliknya RISDA Livestock Sdn Bhd (RLSB) telah melaksanakan integrasi fidlot ternakan lembu bagi meningkatkan keluaran daging tempatan berstatus halal bagi memenuhi keperluan produk tersebut."RLSB menyasarkan 6,000 ekor lembu dapat diproses bagi menampung keperluan makanan negara pada tahun ini dan akan dipertingkat kepada 10,000 ekor setahun sekali gus mengurangkan kebergantungan sumber bekalan daging import," katanya. Abdul Rahman berkata KPLB juga mempunyai pelbagai program berkaitan bekalan makanan yang berjaya seperti Projek Tanaman Fertigasi yang dijadikan sebagai aktiviti penambahan pendapatan peserta kepada Pertubuhan Wanita Dinamis FELCRA (WADIRA) dan golongan belia.Setakat ini, projek itu memberi impak positif dengan 35 projek telah membuahkan hasil dan beroperasi tanpa gagal seperti projek Tembeling Tengah, Durian Hijau, Sri Makmur Dan Pahang Tenggara yang ditanam dengan tanaman timun, cili dan halia yang memberikan purata hasil antara RM10,000 hingga RM12,000.00.- BERNAMA

(Timbalan Menteri  Pembangunan Luar Bandar, Datuk Seri Abdul Rahman Mohamad)


Sasaran Pelan Pemulihan Pelancongan Malaysia dipendekkan kepada tiga tahun

SEGAMAT, 21 Mei - Sasaran lima tahun, Pelan Pemulihan Pelancongan Tourism Malaysia dipendekkan kepada tiga tahun dengan memfokuskan kemasukan pelancong dari India dan juga Timur Tengah.  Ia selepas Malaysia merekodkan penurunan kehadiran pelancong dari China.  Timbalan Menteri Pelancongan, Seni dan Budaya, Datuk Seri Dr Santhara J.P berkata, perbincangan telah pun dibuat dengan Tourism Malaysia berhubung perkara itu. Tambah beliau, persediaan dan perancangan menerima pelancong telahpun dibuat daripada sektor perhotelan.  Beliau berkata demikian selepas menghadiri Majlis Penutup Program Pembangunan Kemahiran Komuniti (PPKK) Kraf Catur Kayu Segamat, di, Segamat, Johor.

(Timbalan Menteri Pelancongan, Seni dan Budaya, Datuk Seri Dr Santhara J.P)


Usahawan, peniaga perlu manfaatkan pemansuhan AP bahan makanan - pakar

KUALA LUMPUR, 21 Mei - Para usahawan dan peniaga perlu memanfaatkan sepenuhnya keputusan kerajaan untuk memansuhkan permit import (AP) bahan makanan.Menurut Presiden Dewan Perdagangan Dan Industri ASEAN, Datuk Sohaimi Shahadan, pemansuhan tersebut dapat memutuskan rantaian orang tengah yang sentiasa mengambil kesempatan dengan menaikkan harga barang.Ia seterusnya dapat memberi peluang kepada lebih ramai pemain industri termasuk usahawan baharu untuk mengimport bekalan makanan dari luar negara tanpa monopoli mana-mana pihak."Jadi dengan pemansuhan ini menyebabkan kita boleh bertebaran ke seluruh dunia, merata-rata, mana-mana negara sahaja untuk bawa produk-produk baharu tetapi dalam kategori yang sama. Jadi ini kepada mereka yang cepat peniaga boleh terus pasaraya-pasaraya besar dan kita yang sebelum ini bergantung harap kepada pemilik AP, hari ini dah tak jadi isu kepada kita dan boleh menambah sikit pendapatan tambahan kepada penjualan produk import terus dari negara asal," kata beliau.Bagaimanapun kata Sohaimi, satu garis panduan yang jelas perlu diwujudkan bagi memastikan tiada isu lain yang timbul susulan pemansuhan tersebut.

Sementara itu, Penganalisis Ekonomi Putra Business School (PBS), Prof Madya Dr Ahmed Razman Abdul Latiff berpandangan, kerajaan perlu memikirkan penyelesaian jangka panjang kerana kesan pemansuhan AP tersebut hanya bersifat sementara. "Kerana jika rantaian bekalan makanan global mengalami krisis, harga makanan akan kekal mahal, oleh itu untuk jangka masa panjang, dasar agromakanan 2.0 yang dilancarkan tahun lepas harus segera diperkasakan untuk memastikan negara kita mampu menjadi negara pengeluar makanan dan tidak terlalu bergantung kepada makanan import," menurut beliau.


Kerajaan sedang kaji mekanisme subsidi petrol yang lebih bersasar - Tengku Zafrul

KUALA LUMPUR, 21 Mei - Kerajaan sedang mengkaji mekanisme subsidi yang lebih bersasar bagi memastikan sumber kewangan negara tidak dibebankan jumlah subsidi yang memanfaatkan golongan kaya. Menteri Kewangan, Tengku Datuk Seri Zafrul Tengku Abdul Aziz memberi jaminan kerajaan akan terus mengawal kenaikan harga demi membantu rakyat dan menyokong momentum pemulihan ekonomi.Menjelaskan menerusi Laporan Kewangan Rakyat ke-95, sebahagian besar subsidi petrol berjumlah RM4 bilion setakat bulan Mac 2022 sebenarnya dinikmati oleh golongan berada, yang mempunyai lebih banyak kenderaan.

Hakikatnya, bagi setiap RM1 subsidi bahan api, 53 sen disalurkan kepada golongan T20, manakala hanya 15 sen dimanfaatkan oleh B40.Semasa Bajet 2022 dirangka, kerajaan tidak menjangka kenaikan mendadak harga komoditi dan makanan ekoran konflik Rusia-Ukraine.Namun, untuk terus membantu rakyat, kerajaan masih mengekalkan harga RON95 pada paras RM2.05 sen seliter walaupun kos sebenarnya melebihi RM4 seliter.


KPDNHEP senarai lapan barangan keperluan bawah SHMMP Gawai dan Kaamatan

SIBU, 21 Mei- Kementerian Perdagangan Dalam Negeri dan Hal Ehwal Pengguna (KPDNHEP) menyenaraikan lapan jenis barangan keperluan di bawah Skim Harga Maksimum Musim Perayaan (SHMMP) sempena sambutan Pesta Kaamatan di Sabah dan Gawai Dayak di Sarawak.Menterinya Datuk Seri Alexander Nanta Linggi berkata SHMMP untuk Pesta Kaamatan berkuat kuasa 27 Mei hingga 2 Jun dengan barangan tersenarai terdiri daripada kepak ayam, cili kering, daging kerbau import (India), bawang merah kecil (India), bawang putih (China), babi hidup (harga maksimum di peringkat ladang sahaja), daging babi (perut) dan daging babi (daging dan lemak).Beliau berkata SHMMP Gawai Dayak pula berlangsung antara 29 Mei dan 4 Jun dengan senarai barangan adalah ayam tua hidup, kepak ayam, bawang putih (China), kubis bulat import, cili kering, babi hidup (harga maksimum di peringkat ladang sahaja), daging babi (perut) dan daging babi (daging dan lemak).Katanya SHMMP adalah untuk memastikan mereka yang meraikan kedua-dua perayaan itu terus dilindungi dan tidak terbeban dengan peningkatan kos sara hidup masa kini, selain bertujuan menstabilkan bekalan barangan keperluan itu di pasaran khususnya sewaktu permintaan meningkat menjelang perayaan.“Penentuan harga barangan bagi negeri-negeri dibuat mengikut kesesuaian harga pasaran semasa dan mengambil kira faktor terkini perubahan harga, khususnya bagi barangan import yang harga dipengaruhi oleh negara asal, perubahan kadar tukaran mata wang dan peningkatan kos utiliti penternak,” katanya dalam kenyataan hari ini.Beliau juga meminta pengguna yang mempunyai sebarang maklumat berkenaan salah laku peniaga supaya melaporkan kepada KPDNHEP sama ada menerusi WhatsApp di 019-2794317/019-8488000, portal e-aduan.kpdnhep.gov.my, pusat panggilan di 1-800-886-800, e-mel This email address is being protected from spambots. You need JavaScript enabled to view it. atau Pusat Arahan Penguatkuasaan (ECC) di 03-88826088/6245.-BERNAMA


Hapus AP bahan makanan, usahawan dapat import tanpa monopoli kartel - Noh

KUALA SELANGOR, 21 Mei - Keputusan kerajaan menghapuskan lesen import (AP) bahan makanan membolehkan usahawan mengimport bahan asas makanan ke negara ini tanpa dimonopoli kartel yang akhirnya memanipulasi harga.Menurut Menteri Pembangunan Usahawan Dan Koperasi, Tan Sri Noh Omar, keputusan itu juga bagi memastikan bekalan makanan negara mencukupi."Ada usahawan, mcm saya lah dulu jadi Menteri Pertanian, ada usahawan nak bawa daging import daripada Mongolia, tetapi bila saya nak tolong macam-macam prosedur operasi standard (SOP), akhirnya dia tak boleh import, ada dulu nak bawak masuk kambing, sama juga, saya kata saya bagi sokongan tapi banyak sangat prosedur akhirnya dia tak dapat import, itu yang nak kata kartel itu mungkinlah, berapa syarikat yang diberi AP untuk mengimport daging, sebagai contoh, jadi benda-benda ini, kita tak nak jadi, kalau PM kata hapus jadi bermakna siapa yang ada peluang bawak masuk, bawak masuk lah, tiada lah prosedur yang terlalu banyak, itu saya menyokong," kata beliau selepas menghadiri Majlis Perasmian Mesyuarat Agung Persatuan Ibu Bapa dan Guru (PIBG) Sekolah Kebangsaan (SK) Puncak Alam 2, di sini hari ini.

Mengulas mengenai kenaikan harga barang, Noh memaklumkan, Kementerian Pembangunan Usahawan Dan Koperasi menyasarkan untuk membuka lebih banyak Coopmart di seluruh negara bagi membantu rakyat membeli barang keperluan dengan harga yang lebih murah.Sehingga kini, terdapat kira-kira 1,000 Coopmart di seluruh negara.Angkatan Koperasi Kebangsaan Malaysia Berhad (ANGKASA) juga diminta memainkan peranan menangani 'orang tengah' dengan menubuhkan pusat pengumpulan dan pengedaran.Selain itu, koperasi yang terlibat dalam bidang ternakan diminta mewujudkan sistem ladang kontrak bagi membantu orang ramai memperoleh barangan mentah seperti ayam dan telur pada harga lebih rendah.


HFMD: Lebih 40 tadika di Perak ditutup

SELAMA, 21 Mei- Kes Penyakit Tangan, Kaki dan Mulut (HFMD) di Perak mencatat peningkatan sebanyak 15 kali ganda.Menurut Exco Kesihatan, Sains, Alam Sekitar, dan Teknologi Hijau negeri, Mohd Akmal Kamarudin, lebih 40 tadika telah ditutup setakat ini bagi membendung penularan wabak tersebut.Jelas beliau, pihaknya tidak menolak kemungkinan lebih banyak tadika akan ditutup dalam masa terdekat. "Daripada lebih 40 tadika yang ditutup itu, tertinggi adalah di daerah Kinta iaitu 20 tadika telah ditutup dan yang selebihnya adalah di Perak Tengah, lebih kurang enam atau tujuh yang telah ditutup.Jadi kita nasihatkan semua berhati-hati terutama ibu bapa dalam menghadapai masalah ini dan juga mereka yang berkhidmat di tadika supaya menjaga kebersihan dengan baik," katanya ketika menghadiri Sambutan Hari Raya Aidilfitri Parlimen Larut di Dewan Majlis Daerah Selama di sini.

(Mohd Akmal Kamarudin, Exco Kesihatan, Sains, Alam Sekitar, dan Teknologi Hijau negeri)

Tambah beliau, meski berlaku peningkatan kes, namun tiada kematian dilaporkan akibat penyakit berkenaan.


RISDA sedia tangani masalah sekuriti makanan negara

JEMPOL, 21 Mei - Pihak Berkuasa Kemajuan Pekebun Kecil Perusahaan Getah (RISDA) bersedia menangani masalah sekuriti makanan negara melalui pelbagai inisiatif termasuk membangunkan kilang ternakan makanan di Durian Mas, Terengganu dengan menggalakkan penanaman jagung untuk ternakan.Pengerusi RISDA, Datuk Seri Mohd Salim Mohd Sharif berkata usaha itu akan menggalakkan pekebun kecil menanam jagung yang khas untuk ternakan sekali gus dapat meningkatkan pendapatan mereka melalui program yang dilaksanakan."Jadi untuk soal sekuriti makanan ini bagi kita RISDA telah bersedia malah RISDA juga akan membangunkan kilang makanan yang berada di Durian Emas,Terengganu yang mana kita akan galakkan pekebun kecil menanam jagung yang khas untuk ternakan jadi kita nak kurangkan import daripada luar supaya nilai mata wang kita (dapat) kawal," kata beliau ketika ditemui pada Majlis Rumah Terbuka Aidilfitri Parlimen Jempol dan RISDA Malaysia di Dataran Bandar Seri Jempol, di sini.

Dalam pada itu, kerajaan melalui RISDA memperuntuk sebanyak RM508 juta pada tahun ini bagi melaksanakan program pembangunan pekebun kecil.Ia melibatkan Program Pembangunan Kawasan Bertanam Getah sebanyak RM99 juta, Program Peningkatan Produktiviti sebanyak RM19 juta dan Program Pembangunan Semula Hasil Baharu sebanyak RM7 juta.Program tersebut dijangka dapat dimanfaatkan oleh lebih 300,000 pekebun kecil yang aktif di seluruh negara.


Kempen Wakaf Masjid Hijau: KASA sasar sumbangan RM1 juta

KUALA LUMPUR, 21 Mei- Kementerian Alam Sekitar dan Air (KASA) menyasarkan sumbangan RM1 juta daripada orang ramai menerusi kempen Wakaf Masjid Hijau: RM1 Ke Arah Melestarikan Alam Sekitar untuk tahun ini.Timbalan Menterinya, Datuk Mansor Othman berkata, pihaknya menggalakkan penglibatan dan sumbangan daripada syarikat swasta melalui program Tanggungjawab Sosial Korporat (CSR). "Masjid bukan sahaja dijadikan sebagai tempat ibadah namun ia juga berperanan untuk membangunkan dan memberi pendidikan kepada masyarakat.Terbukti selepas diadakan kajian pada beberapa masjid, kita dapat kurang dan jimatkan kos operasi masjid, itu cukup bagus termasuk dapat jimat air dan elektrik," katanya selepas melancarkan Kempen Wakaf Masjid Hijau: RM1 Ke Arah Melestarikan Alam Sekitar dan penyerahan Kit Rumah Ibadat Hijau di Masjid Zaid Bin Harithsah, di sini.

(Datuk Mansor Othman, Timbalan Menteri KASA)

Jelas beliau, penyerahan kit Rumah Ibadat Hijau melibatkan lapan rumah ibadat angkat KASA dan agensi di bawahnya.Ia merupakan sebahagian sumbangan dan permulaan untuk rumah ibadat terpilih bagi pelaksanaan aktiviti dan program berkaitan teknologi dan amalan hijau, sekaligus membudayakan amalan tersebut dalam kalangan masyarakat.


Mayat pendaki kedua Gunung Suku ditemui

IPOH, 21 Mei- Mayat wanita kedua yang hilang selepas dihanyutkan kepala air ketika mendaki kawasan Gunung Suku dekat Simpang Pulai di sini pada Ahad lalu, ditemui pagi tadi.Menurut jurucakap Jabatan Bomba dan Penyelamat Negeri, mayat ditemui di bawah timbunan kayu dekat kawasan terowong berhampiran jalan besar dalam keadaan sempurna anggota badan.

Mangsa ditemui pada pukul 11.22 pagi oleh Unit Anjing Pengesan (K9) dengan kesan kecederaan pada badan dan kepala.  Mayat kemudiannya diserahkan kepada polis sebelum dihantar ke Jabatan Forensik, Hospital Raja Permaisuri Bainun (HRPB) Ipoh untuk proses pengecaman.

(Anggota bomba mengangkat mayat mangsa yang ditemui di bawah timbunan kayu)

Sebelum ini, pasukan penyelamat telah menemui beberapa cebisan anggota badan dipercayai milik seorang lagi mangsa.  Identiti kedua-duanya bagaimanapun masih belum disahkan lagi.


Dua insentif buat veteran ATM akan diumum dalam masa terdekat

PUTRAJAYA, 21 Mei- Dua insentif kepada veteran Angkatan Tentera Malaysia (ATM) akan diumumkan dalam masa terdekat.Menteri Kanan Pertahanan, Datuk Seri Hishammuddin Tun Hussein berkata, ia merupakan komitmen kerajaan dalam menjamin kebajikan dan pembelaan golongan tersebut.Jelas beliau, veteran ATM sentiasa diberi keutamaan dalam pelbagai agenda termasuk pendidikan, kesihatan dan perumahan."Saya nak tunggu masa sahaja untuk umumkannya kerana ada perkara yang melibatkan kementerian lain dan ada perkara yang melibatkan jabatan-jabatan lain.Perkara tersebut bersandarkan kepada peruntukan, semua itu sedang dibincangkan dan saya beri jaminan mana-mana yang dapat diselesaikan kita akan umumkan sahaja, dua perkara dalam masa terdekat," katanya dalam sidang media selepas menyempurnakan Acara Perbarisan Veteran sempena Sambutan 100 Tahun Persatuan Veteran ATM (PVATM) di Dataran Pahlawan, di sini.

(Datuk Seri Hishammuddin Tun Hussein dalam sidang media selepas menyempurnakan Acara Perbarisan Veteran sempena Sambutan 100 Tahun PVATM di Dataran Pahlawan)

Dalam perkembangan lain beliau memaklumkan, semua 14 unit kedai di kompleks perumahan Residensi Sateria yang dirasmikannya semalam diberi untuk manfaat usahawan veteran ATM.


Kanak-kanak lelaki disyaki dibaham buaya

KUCHING, 21 Mei- Seorang kanak-kanak lelaki disyaki dibaham buaya di tebing sungai berdekatan Kampung Nyabut, Telaga Air, di sini.Mangsa dikatakan bersama nenek dan kakaknya sedang mengambil air di tebing sungai berkenaan sebelum diserang reptilia tersebut kira-kira pukul 8.30 pagi.Menurut saksi, mangsa tidak timbul selepas kejadian itu dan hilang ke dalam sungai.

(Lokasi mangsa dikatakan diserang buaya ketika sedang mengambil air)

Susulan itu, operasi mencari dan menyelamat digerakkan Jabatan Bomba dan Penyelamat dari Balai Petra Jaya dibantu Pasukan Tindakan Pantas Hidupan Liar dari Perbadanan Perhutanan Sarawak.


Masalah brek punca LRT laluan Kelana Jaya tergendala, pengguna terjejas boleh tebus kupon

KUALA LUMPUR, 21 Mei- Perkhidmatan Transit Aliran Ringan (LRT) laluan Kelana Jaya yang tergendala petang semalam berpunca daripada tren bernombor 62 yang terkandas di stesen LRT KL Sentral.Ketua Pegawai Eksekutif Rapid Rail Sdn Bhd, Amir Hamdan berkata, tren berkenaan mengalami masalah brek menyebabkannya tidak selamat untuk meneruskan perjalanan.Jelas beliau, Pusat Operasi Kawalan (OCC) mendapat notifikasi mengenai masalah tersebut pada pukul 4.36 petang dan telah mengeluarkan tren berkenaan daripada perkhidmatan sebagai langkah keselamatan."Pegawai operasi telah meminta penumpang untuk mengosongkan tren dan menaiki tren yang lain di Stesen LRT Pasar Seni.Proses mengeluarkan tren daripada perkhidmatan dibuat dengan memandu secara manual dari Stesen LRT Pasar Seni ke trek poket berhampiran Stesen LRT Universiti," katanya dalam sidang media di sini.

(Komponen brek yang rosak pada tren bernombor 62 menjadi punca LRT laluan Kelana Jaya tergendala)

Tambah beliau, OCC telah memutuskan bekalan kuasa bagi membolehkan jurutera dan juruteknik terlatih menjalankan kerja-kerja pemeriksaan ke atas tren.Sebagai alternatif kepada pengguna, pihak operasi telah mengaktifkan pelan laluan alternatif menggunakan satu landasan antara Stesen LRT Bangsar ke Stesen LRT Pasar Seni."Perkhidmatan bas perantara percuma antara Stesen LRT Bangsar, Stesen LRT KL Sentral dan Stesen LRT Pasar Seni turut disediakan bagi membawa penumpang yang terjejas.Perkhidmatan telah pulih sepenuhnya pada pukul 6.36 petang apabila tren 62 berjaya dialihkan ke trek poket," katanya lagi.

Sehubungan itu, pihaknya memohon maaf kepada semua penumpang yang telah mengalami kelewatan dan kesulitan untuk menuju destinasi masing-masing.

Tambah beliau, mereka yang terlibat dengan insiden berkenaan boleh mendapatkan kupon perjalanan sehala yang perlu ditebus dalam masa lima hari bermula hari ini.

Pengguna terlibat boleh hadir ke mana-mana kaunter LRT Rapid KL bagi mendapatkan kupon tersebut.

Terdahulu, seramai 22,100 penumpang terjejas dalam insiden yang berlaku pada waktu puncak petang Jumaat.Ia merupakan kejadian kedua dalam tempoh dua minggu melibatkan Laluan Kelana Jaya.


Promosi secara digital kaedah terkini tarik pelancongan ke Malaysia

PONTIAN, 21 Mei- Pemain industri pelancongan seluruh negara disaran lebih kreatif dengan menjadikan promosi pelancongan digital sebagai kaedah baharu menarik kehadiran pelancong ke Malaysia. Pengarah Kanan Bahagian Domestik dan Acara, Tourism Malaysia, Iskandar Mirza Mohd Yusof berkata, penyediaan pakej pelancongan konvensional sudah tidak sesuai digunakan pada masa kini.  "Konsep pelancongan digital lebih interaktif dan mendapat sambutan baik terutama dalam kalangan generasi muda yang suka merakamkan gambar kenangan di pelbagai lokasi menarik.  Ia secara tidak langsung dapat mempromosikan tempat-tempat tersebut menerusi akaun media sosial masing-masing," katanya selepas menghadiri Program Tanjung Piai Clean Up dan Mangrove Tour Pulau Kukup di sini.

(Iskandar Mirza Mohd Yusof, Pengarah Kanan Bahagian Domestik dan Acara, Tourism Malaysia)

Tambah beliau, Tourism Malaysia juga merekodkan kehadiran pelancong yang baik sepanjang tempoh peralihan ke endemik.


Melaka cari bakat baharu sukan OKU

AYER KEROH, 21 Mei- Kelangsungan pembangunan sukan melibatkan Orang Kurang Upaya (OKU) terus diperkasa menerusi program Pencarian Bakat Baharu Pelapis Sukan OKU anjuran Jabatan Belia dan Sukan (JBS) Melaka. Pengarahnya, Khairul Adri Datuk Rosli berkata, inisiatif itu dapat memastikan negeri berkenaan tidak ketandusan atlet yang bakal menjadi pengganti untuk bersaing di peringkat tertinggi pada masa akan datang.  "Program ini bertujuan untuk mencungkil bakat-bakat baharu bagi golongan OKU untuk diketengahkan sebagai pelapis atlet paralimpik negara serta memastikan golongan OKU tidak ketinggalan dalam segala aspek pembangunan sukan negara," katanya.

Jelas beliau, program berkenaan terbuka kepada OKU anggota/fizikal, OKU penglihatan, OKU kerusi roda dan OKU pembelajaran berusia antara 9 hingga 35 tahun.  Ia akan berlangsung di Kompleks Sukan Komuniti Krubong pada 31 Mei depan bermula pukul 7.30 pagi.Pautan pendaftaran boleh didapati di laman Facebook rasmi JBS Melaka.


Pemansuhan AP langkah proaktif kerajaan pulih kenaikan harga bahan makanan

MACHAP JAYA, 21 Mei- Pemansuhan Permit Kelulusan (AP) adalah langkah proaktif kerajaan untuk memulihkan semula masalah kenaikan harga bahan makanan ketika ini.  Bagaimanapun, Exco Hal Ehwal Pengguna Melaka, Ngwe Hee Sem berkata, kajian terperinci perlu dilaksana bagi memastikan negara bersedia untuk sebarang keperluan pada masa hadapan. Katanya, selain penurunan harga barang makanan, ia juga dijangka dapat membantu mengelak daripada berlakunya krisis makanan negara akibat kekurangan bekalan makanan. "Bila kita dengar sudah mansuh AP, rakyat memang suka sebab siapa pun memang ada hak untuk beli dari luar negara.Jadi ada persaingan harga nanti antara satu sama lain dan tidak dimonopoli oleh pengimport sahaja," katanya ketika ditemui pemberita di Majlis Rumah Terbuka Machap Jaya di sini.

(Ngwe Hee Sem, Exco Hal Ehwal Pengguna Melaka)

Pada 18 Mei lalu, Perdana Menteri, Datuk Seri Ismail Sabri Yaakob mengumumkan, kerajaan bersetuju memansuhkan keperluan AP terhadap bahan makanan berkuat kuasa serta-merta.Perdana Menteri berkata, keputusan itu dibuat pada mesyuarat kabinet bagi memastikan bekalan makanan negara mencukupi.Bagaimanapun, pengimport masih perlu mempunyai Permit Import (IP) bagi tujuan kawalan biosekuriti di pintu-pintu masuk negara.


AADK perkenal MRT bantu penagih dadah

KAJANG, 21 Mei - Agensi Antidadah Kebangsaan (AADK) memperkenalkan Perkhidmatan Rawatan Pemulihan Bergerak (MRT) di fasiliti AADK dalam usaha membantu individu yang mempunyai kekangan untuk mendapatkan rawatan pemulihan dadah.Menteri Dalam Negeri, Datuk Seri Hamzah Zainudin berkata langkah tersebut penting bagi memastikan penagih benar-benar pulih dan tidak kembali mengambil dadah.

(Menteri Dalam Negeri, Datuk Seri Hamzah Zainudin)

"Ini adalah sesuatu program rawatan dan pemulihan AADK yang baru, kalau dahulu kita hanya menunggu supaya pelangan datang kepada kita,tapi kali ini ianya cuba untuk mendampingi ataupun menyantuni berjumpa dengan pelangan di tempat mereka."Kalau dahulu kita juga tunggu daripada pelangan yang datang daripada penjara kali ini kita hendak ke penjara dahulu. Ini semua adalah sesuatu yang kita lakukan berbeza daripada program-program yang telahpun dirancang sebelum ini," Kata Hamzah ketika berucap pada Majlis Pelancaran MRT AADK di sini.Lebih 15,000 pelatih AADK dilapor selesai menjalani rawatan pemulihan, setiap tahun.Bagaimanapun, kadar pelatih yang pulih sepenuhnya hanyalah sekitar 65 peratus dengan anggaran 5,877 pelatih kembali menagih dadah.Antara faktornya, terpengaruh dengan kawan-kawan, pandangan serong masyarakat dan kurang mendapat sokongan daripada keluarga.


Ekport minyak sawit, KPPK terus bincang kurangkan kadar cukai

KUALA LUMPUR, 21 Mei - Kementerian Perusahaan Perladangan dan Komoditi (KPPK) akan berbincang dengan Kementerian Kewangan berhubung cadangan mengurangkan cukai eksport minyak sawit Malaysia.Kadar cukai yang dicadangkan di antara 4 dengan 6 peratus berbanding kadar semasa 8 peratus.

Menterinya Datuk Zuraida Kamaruddin menerusi satu kenyataan berkata, turut dibincangkan cadangan melambatkan pelaksanaan mandat biodiesel Malaysia. Ia bertujuan membantu memenuhi pemintaan global di tengah-tengah kekurangan minyak makan. Beliau turut menggesa pemain industri untuk menumpukan perhatian kepada pemboleh ubah pasaran yang mampu mencetuskan ketidaktentuan harga."Ini termasuk dasar eksport Indonesia, pemulihan pengeluaran minyak sawit Malaysia, dasar biodiesel pelbagai negara, konflik Rusia-Ukraine serta cuaca di Amerika Syarikat dan Amerika Selatan," Kata Zuraida."Kementerian akan terus memantau situasi terkini perubahan dasar Indonesia bagi memastikan industri sawit Malaysia terus menyumbang kepada pertumbuhan ekonomi," katanya.


Ekonomi negara tunjuk pertumbuhan positif selepas fasa peralihan ke endemik

KUALA TERENGGANU, 20 Mei - Ekonomi negara menunjukkan pertumbuhan positif sejak negara memasuki fasa peralihan ke endemik.  Situasi itu turut memberi kelegaan kepada semua sektor termasuk pelancongan.Perdana Menteri, Dato' Seri Ismail Sabri Yaakob berkata pelancongan merupakan antara sektor penyumbang utama Keluaran Dalam Negara Kasar (KDNK) negara. Beliau berkata berdasarkan perangkaan Jabatan Imigresen Malaysia, negara menerima kemasukan lebih 600,000 warga asing sejak pintu sempadan dibuka 1 April lalu.

(Dato' Seri Ismail Sabri Yaakob masa berucap pada Majlis Rumah Terbuka Malaysia Aidilfitri 2022 di Dataran Drawbridge di sini malam ini)

"Daripada jumlah tersebut, 93.8 peratus atau 567,025 orang adalah pelancong.  "Sehubungan itu, kerajaan telah memperuntukkan sebanyak RM230 juta dalam Belanjawan 2022 di bawah Pelan Pemulihan Pelancongan yang memberikan manfaat kepada penggiat seni, budaya dan warisan di bawah sektor pelancongan", katanya semasa berucap pada Majlis Rumah Terbuka Malaysia (MRTM) Aidilfitri 2022 di Dataran Drawbridge di sini malam ini. Katanya, di awal pengumuman pembukaan semula sempadan antarabangsa negara, Kementerian Pelancongan, Seni dan Budaya (MOTAC) telah menyasarkan kemasukan kira-kira dua juta pelancong asing pada tahun ini dengan pendapatan RM8.6 bilion.


Kelewatan pembekalan alat ganti punca eskalator, lif di stesen tren terjejas

KUALA LUMPUR, 20 Mei- Rapid Rail Sdn Bhd hari ini menjelaskan bahawa fasiliti seperti eskalator dan lif di stesen pengangkutan awam kendaliannya yang masih belum berfungsi berpunca oleh beberapa faktor antaranya kelewatan pembekalan alat ganti.Rapid Rail dalam kenyataan hari ini memaklumkan ia susulan penutupan sementara kilang di Shanghai, China kerana perintah berkurung di negara itu. Menurut Rapid Rail, operasi fasiliti di stesen tren kendaliannya berada pada tahap 96.5 peratus bagi lif dan 90 peratus bagi eskalator dengan proses penyelenggaraan dan baik pulih akan disiapkan secara berperingkat.Ia melibatkan tempoh penyelenggaraan yang dijangka siap sepenuhnya pada 30 September ini bagi laluan Transit Aliran Ringan (LRT) Ampang/Sri Petaling, LRT Kelana Jaya dan Transit Aliran Massa (MRT) Laluan Kajang manakala bagi perkhidmatan monorel pula pada 31 Julai ini.“Jangkaan tarikh siap ini bergantung pada keadaan semasa di Shanghai. Tempoh tiga bulan diperlukan bagi proses penghantaran alat ganti dari kilang pembekal original equipment manufacturer (OEM) di China.

(Rapid Rail memohon maaf dan kesal atas isu lif dan eskalator tidak berfungsi sehingga menyebabkan kesukaran pengguna perkhidmatan rel kendaliannya/FOTO MEDIA SOSIAL)

“Rapid Rail sedang memantau rapat pembekal dan kontraktor bagi mempercepatkan perolehan dan pemasangan alat ganti,” menurut kenyataan itu. Berhubung video tular di media sosial mengenai kesulitan dihadapi pengguna LRT akibat lif dan eskalator yang tidak berfungsi di Stesen LRT Ampang Park, Rapid Rail memohon maaf dan kesal atas isu berkenaan sehingga menyebabkan kesukaran pengguna perkhidmatan rel kendaliannya.Syarikat itu menjelaskan sedang bekerjasama rapat dengan pihak berkuasa untuk mendapatkan pembaharuan permit mesin angkut dan kelulusan bagi pengoperasian fasiliti itu yang dijangka dibuka semula kepada penumpang selewatnya Rabu depan (25 Mei).“Justeru, bagi membantu penumpang yang memerlukan bantuan khusus, pihak operasi akan sentiasa memastikan kakitangan di stesen agar lebih peka tentang keadaaan di pintu masuk dan segera memberikan bantuan,” menurut kenyataan itu. Penumpang juga boleh ke kaunter khidmat pelanggan atau berinteraksi dengan pihak polis bantuan yang menyelia landasan di stesen berkenaan bagi mendapatkan sebarang bantuan. -BERNAMA


12,733 rumah RKMAT akan dibina mulai 2023 hingga 2030

SUNGAI BESI, 20 Mei - 12,733 unit Rumah Keluarga Malaysia Angkatan Tentera (RKMAT) baharu bakal dibina.Menteri Kanan Pertahanan, Datuk Seri Hishamuddin Tun Hussein berkata ia membabitkan lima fasa mulai tahun depan hingga 2030.Katanya, setiap rumah akan dibina mengikut spesifikasi terkini dan dilengkapi perabot.Beberapa fasiliti awam akan dibangunkan di kawasan perumahan, antaranya taman permainan, surau, dewan serbaguna dan gelanggang sukan.

"Saya akui, ada RKMAT yang daif dan perlu segera dinaiktaraf. Saya juga tahu, masih ada sebahagian anggota yang perlu menyewa di luar dengan bayaran yang jauh lebih tinggi daripada elaun perumahan yang diterima secara bulanan. "Atas sebab-sebab inilah, tekad saya untuk mengusahakan kediaman yang lebih baik kepada lebih ramai anggota ATM dan ahli keluarga semakin kuat," katanya ketika berucap pada Majlis Pra-Pelancaran Rangka Tindakan Perumahan Angkatan Tentera Malaysia 3.0, di sini.Tambah Hishamuddin, agenda pembangunan RKMAT itu merupakan salah satu program utama yang akan dilaksana di bawah Rangka Tindakan Perumahan 3.0 bertujuan memelihara kebajikan anggota ATM, veteran ATM dan warga Kementerian Pertahanan.Turut dilaksana, Program Penyelenggaraan dan Naik Taraf Rumah Keluarga Malaysia Angkatan Tentera Malaysia daripada dua unit kepasda satu unit.Pelaksanaannya bertujuan menambah keluasan rumah dan bilangan bilik tidur serta bilik air sekaligus, meningkatakan keselesaan penghuni.


Melaka bakal peroleh lebih pelaburan besar dari 3 syarikat

BANDAR HILIR, 20 Mei - Melaka dijangka menerima pelaburan lebih RM500 juta hasil penyertaannya dalam Forum Perniagaan Sarajevo 2022 (SBF 2022) di Bangunan Parlimen Nasional, Sarajevo 11 Mei lalu. Ketua Menterinya, Datuk Sulaiman Md Ali berkata pelaburan itu melalui tiga syarikat yang berpangkalan di Eropah. Beliau berkata dua daripada syarikat berkenaan yang terlibat dalam industri komestik dan pembuatan peranti mekanikal telah menyatakan persetujuan untuk melabur di negeri itu dengan anggaran pelaburan kira-kira RM210 juta. Manakala perbincangan sedang giat dijalankan bersama sebuah lagi syarikat dari sektor pembuatan dan jika ia berjaya lebih RM300 juta pelaburan bakal dibawa masuk ke Melaka.

(Sulaiman bercakap kepada pemberita mengulas dalamrangka siri lawatannya ke Bosnia dan Herzegovina serta Switzerland baru-baru ini)

"Syarikat Givaudan mereka akan melabur sebanyak RM160 juta di negeri Melaka. Lokasi telah dikenal pasti, begitu juga dengan syarikat Adema. Mereka ini membuat microchip terutama untuk peralatan perubatan dan mereka telah bersetuju untuk melabur, dan tempat pun telah dikenal pasti. Sebanyak RM50 juta. Jadi nilai pelaburan yang masuk sepanjang saya di sana adalah RM210 juta dan ada satu syarikat lagi, dimana mereka juga berhasrat untuk melabur di negeri Melaka. Dengan nilai pelaburan sebanyak RM300 juta lebih, jadi kita masih lagi berunding dengan pihak beliau," kata Sulaiman.Katanya, Melaka akan menyediakan lokasi dan insentif-insentif lain kepada pelabur bagi memudahkan pengoperasian mereka.


419 kes baharu HFMD di Kedah

ALOR SETAR, 20 Mei - Kedah mencatatkan sebanyak 419 kes baharu Penyakit Tangan, Kaki dan Mulut (HFMD) pada minggu Epidemiologi ke-19 berbanding minggu sebelumnya. Ia merupakan peningkatan kepada 317 kes atau 310 peratus. Exco Kesihatan negeri, Datuk Dr Hayati Othman berkata satu kluster baharu dilaporkan melibatkan sebuah Taman Didikan Kanak-Kanak (TADIKA) di daerah Yan.  Kes-kes lain adalah sporadik iaitu tiada kaitan yang dapat dikesan dengan kes-kes lain atau kes sebelumnya.  Kebanyakan kes yang dilaporkan menunjukkan gejala ringan dan diberikan rawatan pesakit luar. Tiada kes dilaporkan mempunyai komplikasi teruk atau memerlukan rawatan intensif.

"Pertambahan jumlah kes HFMD di negeri Kedah pada tahun 2022 hingga 14 Mei lalu, adalah 1,435 kes. Berbanding dengan sebelum pandemik, pada tempoh yang sama tahun 2019, negeri Kedah mencatatkan sejumlah 720 kes. Ia menjadikan peningkatan adalah sebanyak 715 kes atau 99.3 peratus," kata Dr Hayati di sini. Sepanjang tahun ini daerah Kuala Muda mencatatkan bilangan kes tertinggi iaitu 290 kes atau 20.2 peratus, Kota Setar 235 kes atau 16.4 peratus, Kubang Pasu 229 kes atau 16.0 peratus, Kulim 165 atau 11.5 peratus dan diikuti daerah-daerah lain. Sehingga kini, sebanyak 27 wabak HFMD telah dilaporkan di negeri Kedah, dengan 26 daripadanya atau 96.3 peratus berlaku di pusat pendidikan Taman Asuhan Kanak-Kanak (TASKA) dan TADIKA dan pra-sekolah.


Malaysia terus kecam kekejaman zionis Israel terhadap Palestin

SEPANG, 20 Mei - Perdana Menteri, Datuk Seri Ismail Sabri Yaakob mengajak Keluarga Malaysia bangkit mengecam kekejaman Zionis bagi mengembalikan hak dan maruah rakyat Palestin.Tegas Perdana Menteri, sokongan Malaysia bukan sekadar berlandaskan agama, sebaliknya membantu mengembalikan hak dan maruah rakyatnya.

"Malaysia satu-satunya negara yang membangkitkan isu ini secara jelas. Kekejaman terhadap rakyat Palestin perlu dihentikan."Malah Malaysia sangat memandang serius mengenai pembunuhan dan kekejaman yang dilakukan rejim Israel terhadap rakyat Palestin," katanya pada majlis perasmian Sidang Kemuncak Ulama 2022, di sini.Teks ucapan beliau dibacakan Penasihat Khas Kepada Perdana Menteri, Datuk Seri Jamil Khir Baharom.Sidang kemuncak yang julung kali diadakan itu menghimpunkan 150 ulama dan cendekiawan dari seluruh dunia bagi membincangkan isu berkaitan tema persidangan iaitu 'Perpaduan Asas Pembebasan Al-Aqsa'.Tambah Ismail, Malaysia memandang serius isu kekejaman terhadap umat Islam di Palestin dengan terus menyokong dan memainkan peranan atas segala usaha ke arah kesejahteraan umat Islam.


Blueprint Perumahan 3.0 sasar pembinaan 12,733 RKMAT

SUNGAI BESI, 20 Mei- Kebajikan anggota dan veteran Angkatan Tentera Malaysia (ATM) akan terus diperjuang khususnya membabitkan perumahan, kesihatan dan pendidikan termasuk melalui pelaksanaan Blueprint Perumahan 3.0 yang menyasarkan pembinaan 12,733 Rumah Keluarga Malaysia Angkatan Tentera (RKMAT).

Menteri Kanan Pertahanan, Datuk Seri Hishammuddin Tun Hussein, berkata RKMAT akan dibina pada tahun 2023 hingga 2030."Agenda kita ini merupakan sesuatu yang cukup penting bagi membela kebajikan warga dan anggota ATM warga awam Kementerian Pertahanan dan juga veteran-veteran kita serta keluarga masing-masing," katanya selepas Majlis Prapelancaran Blueprint Perumahan 3.0 Kementerian Pertahanan dan Menandatangani Perjanjian Jual Beli Perumahan Satu Anggota Satu Rumah (SASaR) di sini.

(Menteri Kanan Pertahanan, Datuk Seri Hishammuddin Tun Hussein menyampaikan ucapan sempena Majlis Prapelancaran Blueprint Perumahan 3.0 dan Menandatangani Perjanjian Jual Beli Perumahan SASaR di sini.

Tambah beliau, di bawah pelan perumahan itu juga, 974 unit rumah akan dibina di Kem Wardieburn dan 6,400 unit lagi akan dibina di Genting Klang.Pembinaan itu akan dijalankan secara berperingkat pada tahun 2027 hingga 2033.


MRT AADK, perkhidmatan baharu santuni penagih dadah

KAJANG, 20 Mei - Agensi Antidadah Kebangsaan (AADK) memperkenalkan Mobile Recovery Treatment (MRT) bagi program rawatan dan pemulihan penagihan dadah.Ia merupakan perkhidmatan baharu yang lebih fleksibel bagi menyantuni penagih dadah yang ingin mendapatkan rawatan mengikut kesesuaian.Menteri Dalam Negeri, Datuk Seri Hamzah Zainudin berkata, jika dahulu AADK hanya menunggu mereka yang terlibat dengan penagihan dadah datang kepada agensi tersebut namun dengan adanya perkhidmatan tersebut, kaedah turun padang digunakan bagi mendekati golongan tersebut.

"Ini adalah satu program rawatan dan pemulihan AADK yang baharu, kalau dahulu kita hanya menunggu supaya meraka datang kepada kita tapi kali ini kita cuba untuk mendampingi ataupun menyantuni, berjumpa dengan mereka di tempat mereka."Kalau dahulu kita juga tunggu mereka yang datang daripada penjara kali ini kita hendak ke penjara dahulu, ini semua adalah sesuatu yang kita lakukan berbeza daripada program-program yang telah pun dirancang sebelum ini," katanya dalam sidang media selepas majlis pelancaran MRT AADK, di sini. Tambah Hamzah, MRT AADK memberi perkhidmatan kepada kumpulan-kumpulan khusus yang mempunyai kekangan untuk mendapatkan rawatan dan pemulihan dadah di fasiliti AADK. Perkhidmatan tersebut disediakan di luar premis AADK dan akan dilaksanakan di 14 pejabat AADK seluruh negara.


Kebakaran di Pendang, sebuah keluarga sehelai sepinggang

PENDANG, 20 Mei - Sebuah keluarga di Kampung Sungai Baru di sini tinggal sehelai sepinggang apabila rumah mereka musnah dalam satu kejadian kebakaran tengahari tadi.Kejadian berlaku kira-kira pukul 12.30 tengahari. Jabatan Bomba dan Penyelamat negeri dalam kenyataannya berkata 15 anggota bersama dua jentera bomba dari Balai Bomba dan Penyelamat (BBP) Pendang dan BBP Guar Chempedak bergegas ke lokasi sebaik dihubungi.Turut membantu empat jentera Pasukan Bomba Sukarela (PBS) dari Tanah Merah, PBS Kota Sarang semut dan Guar Chempedak. Tindakan pantas anggota bomba dapat memadamkan kebakaran dan tidak merebak ke kediaman lain yang terletak berdekatan. Kebakaran dapat dipadamkan sepenuhnya kira-kira pukul 12. 54 tengahari. Tiada kemalangan jiwa dilaporkan dan punca kejadian masih dalam siasatan.

(Kaki seorang kanak-kanak tercucuk tongkat basikal)

Sementara itu, dalam kejadian lain seorang kanak-kanak lelaki terpaksa menahan kesakitan selepas kakinya tercucuk tongkat basikal. Kejadian berlaku kira-kira pukul 7.54 pagi tadi di Taman Mawar, Jalan Kenari Biru PKNK, Alor Setar. Sembilan anggota Bomba dan Penyelamat (BBP) Alor Setar yang tiba membantu dengan memotong tongkat basikal tersebut menggunakan peralatan khas dan membuat perawatan awal di lokasi kejadian.Mangsa berusia sembilan tahun, kemudiannya dihantar ke Hospital Sultanah Bahiyah untuk mendapatkan rawatan lanjut.


Keharmonian kaum perlu diwarisi dan diteruskan - PM

KOTA KINABALU, 20 Mei - Kepelbagaian etnik di Sabah tanpa mengira sentimen agama serta bangsa mencerminkan semangat dan aspirasi sebenar konsep Keluarga Malaysia. Perdana Menteri, Datuk Seri Ismail Sabri Yaakob mengakui sifat keterbukaan rakyat Sabah yang diwarisi sejak zaman berzaman terbukti dipegang teguh dalam memupuk keharmonian hidup masyarakat negeri di bawah bayu itu.Malah kepelbagaian budaya yang mewarnai kehidupan masyarakat di Sabah juga mampu membentuk sebuah keluarga besar yang cekal mengharungi cabaran bersama.

"Saya bangga melihat kepelbagaian etnik di Sabah yang boleh duduk semeja tanpa mengira sentimen agama dan bangsa. Inilah semangat sebenar Keluarga Malaysia yang kita mahu tekankan," katanya ketika berucap merasmikan Jelajah Aspirasi Keluarga Malaysia Negeri Sabah di Pusat Konvensyen Antarabangsa Sabah, di sini.Dalam ucapannya, Ismail turut menyuarakan hasrat Kerajaan Persekutuan untuk melihat Sabah sama-sama menikmati pembangunan pesat seperti negeri-negeri lain. "Bagi memastikannya mampu direalisasikan Kerajaan akan terus komited melaksanakan pembangunan di negeri ini termasuk mewujudkan rangkaian Lebuh Raya Pan Borneo yang kini sedang dalam pembinaan," katanya.Ismail berkata, Turut diberi tumpuan antaranya dalam bidang pendidikan dengan memfokuskan kepada kerja membaik pulih dan membina semula 113 sekolah daif di Sabah dengan peruntukan RM1.02 bilion.


MADA zahir penghargaan kepada kerajaan Keluarga Malaysia

ALOR SETAR, 20 Mei - Lembaga Kemajuan Pertanian Muda (MADA) menyatakan penghargaan dan terima kasih kepada kerajaan Keluarga Malaysia atas bantuan pemberian RM1,200 sepanjang dua musim keseluruhan tanaman padi kepada golongan pesawah.MADA dalam satu kenyataan menyebut, langkah kerajaan menyalurkan bantuan tersebut dapat meringankan beban pesawah sementara menunggu hasil tuaian mereka.  Bantuan itu juga membuktikan keprihatinan kerajaan Keluarga Malaysia dalam mentransformasikan sektor pertanian supaya menjadi sektor yang moden dan dinamik.

(Kerajaan menyalurkan bantuan RM1,200 sepanjangdua musim keseluruhan tanaman padi kepada golongan pesawah)

Disamping menjadikan negara lebih kompetitif sebagai pengeluar utama makanan, sekali gus menjadikan sektor pertanian sebagai salah satu jentera pertumbuhan ekonomi negara. MADA akan terus memacu permodenan sektor pertanian dalam meningkatkan jaminan dan keselamatan makanan serta menjana pendapatan lebih tinggi dan menarik lebih ramai generasi muda.  Di Kawasan Muda terdapat seramai 57,635 peladang mengusahakan sawah seluas 100,658 hektar di dalam pentadbiran 27 Pertubuhan Peladang Kawasan (PPK) MADA.


RM4.6 juta diperuntuk bagi pembinaan baharu dan baik pulih rumah veteran ATM

(Kpl (B) Mohamad Sahil Mat Said bersama isteri Rubiah Abd Rahman serta anak-anaknya di hadapan rumah baharu mereka/BERNAMA)

JELEBU, 20 Mei - Sebanyak RM4.6 juta diperuntukkan Jabatan Hal Ehwal Veteran Angkatan Tentera Malaysia (JHEV ATM) tahun ini bagi projek pembinaan baharu dan baik pulih rumah veteran ATM di seluruh negara.Menurut Ketua Pengarah, Mejar Jeneral Datuk Dzulkarnain Ahmad, kos berkenaan melibatkan 250 unit rumah.

(Mejar Jeneral Datuk Dzulkarnain Ahmad ditemu bual selepas Majlis Serah Kunci Rumah-Bina Baharu Menerusi Inisiatif Perumahan Veteran ATM di Kampung Sarin, Kuala Klawang)

"Rumah projek pertama kita berjaya buat 28 unit rumah bina baharu 200 lebih baik pulih. Projek ni terbahagi kepada dua, satu baik pulih satu bina baharu," kata Dzulkarnain ketika ditemui di Majlis Serah Kunci Rumah-Bina Baharu Menerusi Inisiatif Perumahan Veteran ATM di Kampung Sarin, Kuala Klawang, di sini.Syarikat Perumahan Negara Berhad (SPNB) turut memberi subsidi sebanyak RM20,000 bagi pembinaan setiap unit rumah baharu.

"Alhamdulillah insiaitf terbaik sebab SPNB bersama rasa elok dibuat banyak kali lagilah memang cantik anak-anak saya pun suka memang luas memang terbaik alhamdulillah," Penerima KPL (B) Mohamad Sahil Mat Said.


Bangkit@KPWKM; Sasar bantu 25,000 wanita

(Datuk Seri Rina Mohd Harun berucap pada Program Keusahawanan Wanita Bangkit di sebuah hotel di Kuala Terengganu/BERNAMA)

KUALA TERENGGANU, 20 Mei - Kementerian Pembangunan Wanita, Keluarga dan Masyarakat (KPWKM) menyasarkan untuk membantu 25,000 wanita di seluruh negara, melalui Program Wanita Bangkit@KPWKM sehingga akhir tahun ini.

Menterinya Datuk Seri Rina Mohd Harun berkata sejak dilancarkan pada tahun lepas, seramai 17,125 usahawan wanita terutama ibu tunggal, suri rumah dan golongan Orang Kurang Upaya (OKU), telah berjaya menikmati manfaat di bawah program tersebut.“Program ini diperkenalkan kerajaan untuk membantu wanita yang terkesan akibat pandemik COVID-19, agar mereka mampu memperolehi pendapatan sendiri dan berdikari untuk membantu keluarga.“Kita tidak sekadar bantu dari segi kewangan, malah sentiasa mengambil berat dan memantau perkembangan peserta program ini, dengan kursus keusahawanan dan bimbingan perniagaan melalui kolaborasi strategik dengan pelbagai jabatan, agensi dan syarikat korporat, untuk memastikan misi program ini tercapai,” katanya.Beliau berkata demikian kepada pemberita selepas merasmikan kursus bimbingan perniagaan yang dihadiri 231 peserta Program Wanita Bangkit@KPWKM Terengganu di sini, hari ini.

Melalui program itu, peserta menerima RM500 untuk memulakan perniagaan secara kecil-kecilan tanpa perlu membuat bayaran balik dan mereka sentiasa dipantau oleh kementerian, bagi memastikan peserta sentiasa fokus dengan hasrat untuk meningkatkan taraf sosioekonomi keluarga.

Terdahulu, dalam ucapannya Rina berkata usahawan wanita juga boleh memulakan perniagaan dalam bidang e-dagang, serta meneroka pasaran atas talian untuk memasarkan produk dan perkhidmatan mereka kerana potensinya yang lebih besar berbanding perniagaan konvensional.Katanya, kementerian mempunyai banyak skim keusahawanan yang boleh dimanfaatkan seperti Tabung Ekonomi Kumpulan Usaha Niaga (TEKUN) dan Amanah Ikhtiar Malaysia, untuk membantu usahawan industri kecil dan sederhana (IKS). - BERNAMA


Kerajaan jamin lembu import dari Thailand bebas LSD, FMD.

SERDANG, 20 Mei- Kerajaan memberi jaminan, lembu yang diimport dari Thailand untuk dijadikan korban sempena sambutan Hari Raya Aidiladha bebas daripada Penyakit Kuku dan Mulut (FMD) serta Lumpy Skin Disease (LSD).Timbalan Menteri Pertanian dan Industri Makanan l (MAFI), Datuk Seri Ahmad Hamzah berkata, semua lembu yang akan dibawa masuk dari negara itu perlu menjalani proses kuarantin dan disahkan bebas penyakit berkenaan sebelum diedarkan untuk pasaran tempatan.Beliau memaklumkan, lebih 12,000 ekor lembu dijangka akan diimport dari Thailand untuk ibadah korban tahun ini."Sebelum dibawa masuk untuk sembelihan kita akan kuarantin lembu tersebut selama 28 hari, untuk yang lain-lain 35 hari," katanya dalam sidang media selepas merasmikan Majlis Sambutan Hari Lebah Sedunia 2022 di Universiti Putra Malaysia (UPM) di sini.

(Datuk Seri Ahmad Hamzah dalam sidang media selepas merasmikan Majlis Sambutan Hari Lebah Sedunia 2022 di UPM)

Pada 7 Jun tahun lalu, Jabatan Perkhidmatan Veterinar (JPV) menggantung import lembu dan kerbau dari Thailand selepas menilai risiko penularan penyakit LSD yang dilaporkan di lebih 41 wilayah di Thailand.Bagaimanapun pada 15 Mac lepas, larangan import berkenaan ditarik balik.Ditanya mengenai jangkaan berlaku krisis makanan di negara ini, Datuk Seri Ahmad berkata beberapa langkah sedang dirangka bagi memastikan bekalan makanan negara cukup dan stabil."MAFI akan sentiasa membuat tinjauan mengenai masalah dihadapi ketika ini serta apakah tindakan yang perlu dilakukan bagi menangani isu tersebut," katanya lagi.


Operasi Teknikal dan Pelbagai: JPJ Johor keluarkan 142 notis

JOHOR BAHRU, 20 Mei- 142 notis melibatkan 190 kesalahan dikeluarkan Jabatan Pengangkutan Jalan (JPJ) Johor kepada pengguna jalan raya menerusi Operasi Teknikal dan Pelbagai di susur Lebuh Raya Pasir Gudang–Pusat Bandar, di sini. Timbalan Pengarah JPJ Johor, Mohd Edir Sanip berkata, sejumlah 691 kenderaan diperiksa sepanjang operasi yang bermula 8 malam semalam."Antara kesalahan utama ialah tiada lesen memandu, lesen kenderaan motor tamat tempoh serta tiada perlindungan insurans. Selain itu kita juga mengesan kesalahan nombor pendaftaran tidak ikut spesifikasi dan cermin gelap," katanya di sini.

(Pemeriksaan dilakukan terhadap pengguna jalan raya menerusi Operasi Teknikal dan Pelbagaidi susur Lebuh Raya Pasir Gudang–Pusat Bandar Johor Bahru)

Tambah beliau, JPJ Johor akan terus melaksana operasi penguatkuasaan bagi memastikan  peraturan dan undang-undang dipatuhi, seterusnya menjamin keselamatan pengguna jalan raya yang lain.